text: 1Ricapacuynilläçhu juctana ricapacurä. Sión puntaçhu Uysha içhiraycajta ricarä. Tayta Diosninchipa jutinwan, Uyshapa jutinwan urcunçhu chäpash runacunapis juturpaycaran. Paycuna paçhac çhuscu çhunca çhuscuwan waranga (144,000) caran. 2Janaj pachapitana achca arpa chillinyajta-jina, çhayash mayu japarajta-jina, räyu pashtamujta-jina wiyarä. 3Juturpaycajcuna Tayta Diosninchipa ñaupançhu, ishcay çhunca çhuscuwan (24) mayurcunapa ñaupançhu cantarcaycaran. Cantashanga mushuj. Jesúspa shiminta çhasquicush cashpan paycunalla yaçhacuran. Çhasquicujcunallata cay pachapita jishpichish caran. 4-5 Paycunaga warmin-warmin mana puricuranchu. Warmitapis mana yataparanchu. Llullacuytapis mana yaçharanchu. Ima juchanpis mana caranchu. Manchäga Uyshapa maquillançhu cawaran. Pirwa-yupay, ñaupa shuntay-yupay caran. Tayta Diosninchi shuntasha maquinçhu cawananpaj, Uyshapa maquinçhu juyänanpaj. 6Chaypita janaj pachaçhu juc anjil päriycajta ricarä. Jesúspa shiminta pï-maytapis wiyacächiypa willaparan: Shiminga mana imaypis jungacangachu nir. May marcapita captinpis, ima casta captinpis, juc-niraj rimayta rimaptinpis, willaparan. 7Runacunata wiyacächiypa niran: Tayta Diosninchita manchapacuy. Alliman çhuray. Payga llapan runapa shungunta musyapan. Shiminta wiyacujcunata janaj pachaman shuntacunga. Mana çhasquicujcunatam ichanga ñacayman jitarpunga. Tayta Diosninchi janaj pachatapis, cay pachatapis, yacupa ñawincunatapis camaran. Camacujta manchapacuy. 8Jipanta shamuj anjilna cushish niran: Babilonia marca ushyacäcushana. Chay runacuna jatun-tucursi, illaricäcushana. Marca-pingay cawar, Tayta Diosninchita ullgüchiran. Majanta jananpachij-jina chay-tucuyçhu runacunata shacyächiran Tayta Diosninchita apärinanpaj, jucha aparicuyllaçhu arur, upyallar cawananpaj. 9Jipantapis juc anjilna wiyacächiypa niran: Quiquin waräcuytapis, waräcuyman ricchacujtapis manchapacujcunata urcunmansi, maquinmansi chäpacujcunataga 10mana cuyapällar Tayta Diosninchi ullgüpanga. Pitapis maçharcachir magaj-jina Tayta Diosninchipis ñacachinga. Anjilnincunapa ricay ñawinçhu, Uyshapa ricay ñawinçhu asujriyuj ninaçhu ñacanga. 11Pagas-junajpis mana ushyacällar rupaptin, waran-waran jushtay jataringa. Quiquin waräcuytapis, waräcuyman ricchacujtapis manchapacur chäpacujcuna pagas-junajpis jamaytasi mana taringachu. Ratataycaj ninaçhu rupar, mana imaysi ushyacangachu. 12Chaynuy caycaptin, Tayta Diosninchipa wawancuna llapan shungunwan ima ñacaytapis içhipunman. Tayta Diosninchipa shiminta wiyacunman. Jesúspa maquinçhu cawanman. 13Chaypita janaj pachapita nimuran: Wiyashayquita isquirbiy. Cananpita Tayta Jesúspa maquinçhu cawashanpita wañushcuna cushicärinman. Espíritu Santupis aunimuran: Paycuna mana ñacanganachu. Wiyacushpan ima-imata rurar cawashanta Tayta Diosninchipis musyaraycan. 14Ricapacuynilläçhu jinalla ricapacuycarä. Runaman ricchacujtana ricarä. Yuraj pucutay janançhu juri curünash, afilash üsin aptash jamaraycämuran. 15Mayllatana Tayta Diosninchipa wasinpita llucshiramur, juc anjil pucutay janançhu jamaraycajta jayarcur niran: Rïgu pugushana. Llapantana rutuy. 16Niptin, pucutay janançhu jamaraj runaman ricchacujga llapanta rutur, shuntaran. 17Jinarcur janaj pachaçhu Tayta Diosninchipa wasinpita juc anjilna afilash üsin aptash llucshiramuran. 18Llucshimuptin, juc anjilna llucshimuran. Payga insinsuwan saumachinanpaj tullpa ninata waycupacuj anjil caran. Üsiyuj anjiltana jayacuran: Übas pugushana. Afilash üsiquiwan llapanta pallay nir. 19Chaynuy niptin, anjil llapanta pallaran. Jinarcur japchinanpaj jatun uçhcuman wiñarcur, lluchcaran. Tayta Diosninchita ullgüchishanpita lluchcaran. 20Marca wajtapi lluchcariptin, uçhcupita yawar mayu çhayash-jinaraj sujta çhunca (60) lïwacaman aywaran. Cawallupa shingawatuncamanraj çhayaran.


c: text/html

text:
Achanqaray
Achanqaray, Achanqara (Qusqu, Buliwya) icha Achankaray (Anqash) (genus Begonia) nisqakunaqa waytasapa qurakunam, 800 rikch'aqniyuq rikch'anam, Awya Yalapi, Aphrikapi Asyapipas wiñaq, achanqaray t'ikakuna ayllumantam (Begoniáceae).
Achka achala waytakunam. Iska iskaymanta urqu chinantinpi t'ikan, pukamanta pantikama llimphikunapi. Wiru tulluyuq, hatun muyu raphiyuq, raphinpa wasanpi anku hina puriqniyuq. T'ikanpa tullunqa tunpan sunin, wiruna, qhatqi, purgapaq allinmi.
Achanqaray papaqa, kay yurap ch'ullan saphin, papaman rikch'asqa, chukchu hampinapaq allinmi, kaq ima k'ipchan unquykunapaqpas.
Yunka Achanqaraq nisqaqa achanqaraypa huk ayllunmi, sach'a yuram, huk utaq iskay mitru nisqata hanankama. Wiñan yunka ukhupim, Chawpi Awya Yalamanta Ura Awya Yalakama. Hatun raphiyuqmi, warku warku t'ikayuqmi.
Rikch'aqkuna[llamk'apuy | pukyuta llamk'apuy]
Rikchakuna[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Achanqaray.

robotstxt: allowed

filter: keep


text:
Luiz Inácio Lula da Silva
Luiz Inácio Lula da Silva, Lula sutipaq (*27 ñiqin kantaray killapi - 1945 paqarisqa Caetés llaqtapi - ). Brasil pulitiku wan Umalliq.
2003 watamanta 2010 watakama ñawpaq kuti Brasilpa Umalliqnin karqan.
Tayta: Aristides Inácio da Silva; Mama: Eurídice Ferreira de Melo
Ñawpaq warmi: Marisa Leticia Rocco Casa
Wawakuna: Marcos Cláudio, Fábio Luís, Sandro Luís wan Luís Cláudio.
Yachaywasi: Grupo Escolar Marcílio Dias
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Luiz Inácio Lula da Silva.


text:
Li Yuanhong
Li Yuanhong, (Chinu simipi: 黎元洪, pinyin: Yuánhóng) sutiyuq runaqa, (*19 ñiqin kantaray killapi - 1864 paqarisqa Huangpo, Hubei, llaqtapi, - 3 ñiqin inti raymi killapi - 1928 wañusqa Tianjin llaqtapi).
1916 watamanta 1917 watakamam wan 1922 watamanta 1923 watakamam ñawpaq kuti Chunwapa Umalliqnin karqan.
Ñawpaq warmi:
Wawakuna:
Qillqaqkuna[llamk'apuy | pukyuta llamk'apuy]
Kastilla simipi:
Inlish simipi:
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Li Yuanhong.
- (Chinu simipi):
- (Inlish simipi):


text: 1Kay kamachikuykunatan paykunapaq churapunki: 2Hebreo kamachi runata rantinki chayqa, soqta watan llank'apusunki, qanchiskaq watapitaqmi mana qolqellapaq kacharipusqa kanqa. 3Sapallanchus kamachi haykurqan chayqa, sapallanmi lloqsipunqa, warmiyoqchus karqan chayqa, warmintinmi lloqsipunqa. 4Patronninchus casarachirqan, warmintaq qhari wawakunatapas paypaq wachakurqan chayqa, warmipas wawakunapas patronninpaqmi kanqa, paytaqmi sapallan lloqsipunqa. 5Kamachitaqchus ninqa: Ñoqaqa munakunin patronniyta, warmiyta, wawaykunatapas, kamachilla kakusaq, nispa chayqa, 6patronninmi Dios yupaychana wasiman pusaspa, payta punkumanpas otaq punku k'aspimanpas sayaykachispa t'oqonawan ninri ura puntanta t'oqonqa, hinan wiñaypaq kamachin kapunqa. 7Pipas ususinta kamachi kananpaq vendenqa chayqa, manan payqa kamachi kasqanmanta qhari kamachikuna hinachu lloqsipunqa. 8Patronninchus paywan casarakunanpaq yuyaykushaspa, sipasta mana munasqanrayku mana casarakapunqachu chayqa, taytanmi rantikapunqa, patronnin wikch'upushaspanqa manan wak llaqtayoqmanqa vendeyta atinqachu. 9Churinwanchus casarachinqa chayqa, ususinta hinan payta rikunqa. 10Huk warmiwantaqchus patronqa casarakullanqataq chayqa, manan ñawpaqkaq warmipaqqa pisiyachinqachu mikhunantapas, p'achantapas, paywan puñunantapas. 11Manataqchus chay kinsantinta hunt'anqa chayqa, mana qolqellapaqmi warmiqa kacharisqa kanqa. 12Pipas pitapas maqaspa wañuchin chayqa, wañuchiqqa wañuchisqapunin kanqa. 13Manataqchus yuyaypi wañuchirqan, aswanpas Dios munarqan makinpi wañunanta chayqa, ñoqañan willasqayki maymanchus pakakamuq ayqenanpaq. 14Ichaqa pipas runamasin contra hatarispa mana khuyapayaykuspa wañuchin chayqa, altarniyman pakaykukuqtawanpas wikch'unkin wañuchinapaq. 15Pipas taytantapas mamantapas maqaqqa wañuchisqapunin kanqa. 16Pipas runata suwakun vendenanpaq otaq kamachin kananpaq chayqa, wañuchisqapunin kanqa. 17Pipas taytantapas mamantapas ñakaqqa, wañuchisqapunin kanqa. 18Maqanakushaspa huknin hukkaqta rumiwan takaspapas saqmaspapas k'irinqa, ichaqa manataq wañunqachu, aswanpas puñunallapi kanqa, 19hinaspa tawnallayoq hawaman lloqsinqa chayqa, k'iriqqa mana huchachasqan kanqa. Chaywanpas k'irisqa kaqmanqa qopunqan mana llank'asqan p'unchaykunamanta, alliyanankamataqmi hampichipunqapas. 20Pichus qhari kamachintapas warmi kamachintapas k'aspiwan p'anaspa wañuchinqa chayqa, muchuchisqapunin kanqa. 21Huk iskay p'unchaytachus kawsanqa chayqa, manan muchuchisqachu kanqa, rantisqan kamachi kasqanrayku. 22Qharikunachus maqanakushaspa wiksayoq warmita k'irinqaku, hinataq payqa malparinqa, manataq huk k'iripiwanchu rikhurinqa chayqa, warmiq qosanpa mañakusqantan k'iriqqa juezkunaq nisqanta hina multata paganqa. 23Huk k'iripiwantaqchus rikhurinqa chayqa, k'iriqqa muchunqan, kawsaymanta kawsayta, 24ñawimanta ñawita, kirumanta kiruta, makimanta makita, chakimanta chakita, 25ruphasqamanta ruphasqata, k'irimanta k'irita, q'oyumanta q'oyuta. 26Pipas qhari kamachinpa ñawinpipas warmi kamachinpa ñawinpipas saqmaspa churchuyachipunqa chayqa, ñawinmantan kacharipunqa. 27Qhari kamachinpa warmi kamachinpa kiruntapas phawachinqa chayqa, kirumantan kacharipullanqataq. 28Torochus qharitapas warmitapas waqraspa wañuchinqa chayqa, chay toron rumiwan ch'aqesqa wañunqa, manan aychanta mikhunqakuchu, toroyoqqa manataqmi huchachasqachu kanqa. 29Torotaqchus waqrakuqpuniña karqan, toroyoqpas yachashaspataq mana wisq'arqanchu, hinataq pitapas wañuchinqa chayqa, chay toron ch'aqesqa wañunqa, toroyoqpas wañuchisqallataqmi kanqa. 30Toroyoqpa wañunan kashaqtinchus kacharipunapaq pagachinqaku chayqa, pay kikinta kacharipunapaqmi hayk'atachus nisqanta paganqa. 31Waynatapas sipastapas waqraqtinqa, kay kamachikuyman hinallataqmi chaninchasqa kanqa. 32Torochus huk qhari kamachitapas warmi kamachitapas waqranqa chayqa, toroyoqmi kamachiyoqman kinsa chunka qolqeta qopunqa, torotaqmi rumiwan ch'aqesqa wañunqa. 33Pitaqchus huk p'uytuta kicharparinqa, otaq p'uytuta t'oqonqa, manataq wisq'anqachu hinataq toropas asnopas chayman urmaykunqa chayqa, 34p'uytuyoqmi chay wañusqamanta toroyoqman pagapunqa, wañusqataq p'uytuyoqpaq kapunqa. 35Piqpa toronchus llaqta-masinpa toronta waqraspa wañuchinqa chayqa, kawsashaq torotan vendenqaku hinaspan qolqeta rakinakunqaku, wañusqa toro aychatapas rakinakullanqakutaq. 36Torotaqchus hina waqrakuqpuniña karqan, toroyoqqa manataq wisq'arqanchu chayqa, llaqta-masinmanmi kawsashaq torota qopunqa, wañusqa torotataq hap'ikapunqa.


text: 1Noqa sonqoypi nikorqani, ni sipas solterallatapis munapayanayta. 2Kunanqa, ima t'inkatataj Diosqa patamanta jaywamonqa? Imatataj Tukuy Atiyniyoj Diosqa sapa runaman qonqa? 3Kay jina llakiy imastaqa manachu sajra runas, juchasapas ima jap'inanku, mayta ñak'arispa? 4Chayrí Diosqa manachu imatachus ruwasqayta rikun, nillatajchu qhawamun imaynatachus kawsasqaytapis? 5Ni jayk'aj llullakuspa purerqanichu, nitaj chakisniypis ch'awkiyaypa qhepanta rerqachu. 6Cheqan pesaspi Diosqa pesawachun ari; ajinapi yachanqa mana juchayoj kasqayta. 7Sichus cheqan kaj ñanmanta ladoyaykorqani, chantá sichus ñawiypa rikusqanwan apachikorqani, makiypitaj wajpa imasnin rikhurerqa chayqa, 8imatachus tarpusqayta wajkuna mikhuchunku, chayrí imatachus tarpusqaypis saphimanta t'irasqa kachun. 9Sichus uj warmiwan umayta muyuchikorqani chayqa, chayrí qayllaypi tiyakoj warmintachus wateqarqani chayqa, 10warmeyqa waj runaj kamachin kachun, wajkunataj warmiywan puñuykuchunku. 11Sichus chay jina sajrata ruwayman karqa chayqa, millay kanman karqa; juezkunajpa makinkupi jasut'isqa kanaypaj jina kayman karqa. 12Chay ruwasqayqa tukuy imata q'olaykoj nina jina kanman karqa, tukuy kapuwasqantataj tukuchinman karqa. 13Maypachachus kamachisniy imatapis mañakuwaj kanku chaypacha, paykunata uyarejpuni kani. 14Mana jina kajtenqa, imaynamantataj Diospa ñawpaqenman riyman karqari? Cuentata mañawajtin, imatataj kutichiyman karqa? 15Uj k'ata Dioslla sapa ujniykoj mamampa wijsampi ruwawarqayku; kawsaytapis qowarqayku paykunaman, jinallataj noqamampis. 16Mana jayk'ajpis noqaqa qonqapojchu kani pisichikoj wajcha runasta khuyayta, nitaj qhawallajchu kani viudasta yarqhaymanta wañojta. 17Ni jayk'aj mikhunaytaqa sapallay mikhuykojchu kani, wajcha wawaman mana qorispaqa. 18Wajcha wawaspajqa tata jina karqani; wayna kasqaymantapacha viudasta yanapallajpuni kani. 19Pichus pisi p'achayoj kasqanrayku chirimanta wañushajtin, chayrí pejpatachus mana imallapis kapojchu qhataykukunampaj, 20chay runataqa ovejasniypa millma qaranwan q'oñichej kani, paytaj mayta agradecekuwaj. 21Ni jayk'aj wajcha wawajpa contrampi makiyta oqharejchu kani, juezkunawan uyarichikoj kasqayraykoqa. 22Kay nisqayqa mana jinapuni kajtin, makisniy p'akikuchun; lijraymantapacha urmapuchun. 23Noqaqa Diospa castigonta mayta manchachikoj kani; chay jina atiynimpa contrampajqa mana kallpay kanmanchu karqa. 24Mana qoripeqa atienekojchu kani, nitaj qolqeta nejchu kani: Qan kanki noqaj atienekunayqa, nispa. 25Noqaj kusikuyneyqa mana ashkha kapuyniyoj kasqayraykuchu karqa, nitaj ashkha qolqeta tarisqayraykuchu. 26Noqa rikorqani intita sumajta k'anchamushajta, killatapis sumajta k'ancharishaj rishajta. 27Chaywampis chaykunata ni jayk'aj pakayllapi yupaycharqanichu, nitaj makillaywampis much'aykusqayta apacherqanichu. 28Chaytachus ruwayman karqa chayqa, castigasqapuni kanaypaj jina kayman karqa, janaj pachapi kaj Diosta qhesachasqayrayku. 29Ni jayk'aj kusikorqanichu enemigoy llakiypi kashajtin, nitaj payman ima sajra chayajtimpis kusipayarqanichu. 30Ni jayk'aj payta maldecerqanichu, nitaj wañunantapis munarqanichu. 31Wasiypi kajkuna nej kanku: Pitaj aychanwan mana sajsakunchu? nispa. 32Forasterotaqa mana uj ch'isillatapis jawapi puñojta saqejchu kani; wasi punkoyqa paykunapaj kichasqapuni kaj. 33Ni jayk'aj pakajchu kani ima juchallikusqaytapis, imaynatachus wajkuna ruwanku, jinataqa, nitaj juchasniyta pakaykuytapis munajchu kani, runasta manchachikusqayrayku. 34Ni jayk'aj wasiy ukhuman pakaykukuspa ch'inmanta kakorqanichu, runas pisipaj qhawanawankuta manchachikuspa. 35Imaynapichus pillapis uyariwanman. Nisqayman sutiyta qhelqaspa, rikuchini chay nisqay cheqapuni kasqanta. Kunanqa Tukuy Atiyniyoj Dios kutichiwachun. Contraypi kaj juchachawasqanta papelpi qhelqajtin, 36chay papelta lijrarikuyman, pilluta jinataj churakuyman. 37Diosman cuentata qosaj chay tukuy ruwasqasniymanta; kuraj runaman jina Payman qayllaykusaj. 38Jallp'asneyqa mana contraytachu qhaparinku, nitaj surk'usniypis llakisqa waqankuchu. 39Sichus pimantapis chajrasninta suwarqani chayqa, chayrí campo runastachus ch'awkiyarqani chayqa, 40jallp'asniypi trigo poqonanmantaqa khishkaslla poqochun, cebadaj cuentanmantapis, qhoraslla wiñaykuchunku. Jobpa nisqasnin kaypi tukukun.


text: 1Jesucristo huiñaimandapacha causac ara. Pai Causana Shimi nishca agmandami quillcaunchi. Ñáucanchi quiquin rinrihuanmi paita uyaranchi, ñucanchi quiquin ñahuihuanmi ricuranchi, llangasha pai quiquin aichayuc actaga yachanchi. Chasna ricusha yachashami cunan cangunata rimanchi chi Causana Shimimanda. 2Ñáaupa jahuapacha Yayahuan tiyac ñucanchima shamura. Cai Jesucristotami ñucanchiga ricushcanchi. Cunanga cai ñucanchi ricushca huiñai Causana Shimimanda cangunata cuintanchi. 3Ñáucanchiga Yaya Dioshuan paihua churi Jesucristohuanbas ña shugllami tucushcanchi. Chasnallata cangunahuas ñucanchihuan shuglla tucungahua nishami tucui ñucanchi ricushcata uyashcatahuas cangunama cuintanchi. 4Caigunata cangunama quillcaunchi tucui ñucanchi pacta cushi angahua. 5Jesucristo cai ñucanchima yachachisha saquishca shimitaga cangunamas cuintaunchi casna nishca: Diosca punzhashina man, paihuacpi ima ansahuas mana tiyanzhu pai jucha illac ashcamandami nisha Jesus yachachira. 6Ñáucanchi paihuan shuglla tucushca manchi nishallata ansaibicuinta causasha juchata raushaga llullaunchimi, Diospa sirtu shimita mana pactachinchichu. 7Randi Yaya Dios punzhaibi causaucshina ñucanchi alita punzhaibishina causashaga pariullami cushi causaunchi. Chasnallata Jesucristohua rahuaiga ñucanchi juchata tucuitami pichanga. 8Jucha illac manchi nishaga amullatami llullarinchi, Diospa sirtu shimita mana munasha cadsunchichu. 9Randi ñucanchi juchata Yaya Diosta rimacpiga yachanchimi pai anchuchingami. Pi pactachic ashcamanda ñucanchi juchagunatas tucui ñucanchi jiridsa rashcagunatahuas anchuchishami tucuita cungaringami. 10Ima uraspas mana juchata rashcanichu nishaga Diostami llullaunchi, sirtupacha ñucanchi yuyaibi paihua shimita mana charinchichu.


text: 1Nätan Jesusman yupachicug-mayinchicuna yanapapäcunaypitaga yanga niragmi isquirbiyämü. 2Gamcunaga mas naupalatam alisca cushisha nä shuntayta galayapäcuray. Nogaga cay Macedonia ninganpa yachragcunata rimapayä cay nirmi: “Acaya ninganpa yachrag Jesusman yupachicugcunaga nä ganyan watalatam shuntayta galayapäcura” nir. Chayta mayarmi paycunaga “Noganchis yanapäshun” nir shuntarärin. 3Chaymi cananga cachrayämü chay wauguenchicunata gamcunapita chay alita rimayangä casquipag mana ricasha cananpag, antis nä camarishalata carcayächinaypag. 4Capazmi juc ishcay Macedoniachru yachragcunawan aywarärimushagsi. Chay aywamurtag ichaga tarirärigmanga ofrenda mana gotuglata. Chaynuyta tarirga gamcunapita ali rimapäcungäpita pengacushachr capäcushag, nätan gamcunaga mas pengacusharan capäcunquis. 5Mana chaynuy cananpagmi, naupata cachrayämü chay quima olgocunata paycuna nä chrararärimur “Gopäcushagmi” nipäcungay ofrenda gotuyta yanapapäcushunaypag. Chauraga ali shongo capäcungaynuy gopäcuy michra runapag ricasha mana capäcunaypag. 6Shumag tantiapäcunaypag cayta niyärishay: “Walcala tarpug runaga walcalatam cosechan, nätan achcata tarpug runaga achcatam cosechan”. 7Chaynuymi ofrenda gotupäcungaywansi ruracanga. Chaymi anagyayarga u pisi juc nishuptiquiragga ama gopäcunquimanchu, antis imanuy gopäcunaytas shumag pinsiayur cushisha gopäcuy. Chaynuy lapan shongonpa cushisha gogtam Diosga cuyan. 8Tayta Diosga ima-aygas ruray atipagmi. Payga cuyapälar alisca aliscam ima-aygachrüsi yanapapäcushunqui. Chauraga manam ushapacushaga capäcunquichu. Antis chaynuylam imaycunas cayanga runa-mayiquita yanapapäcunaypag. Chaynuy rurar gamcunaga alita ruragcamam imaysi capäcunqui. 9Chay runa-mayin yanapag runapitaga isquirbishachrüsi cay niyanmi: “Mana imaynagcunatam aypuchracurun, chaymi Diosga imaysi chaynuyla paytaga ali rurayta yanapanga” ninmi. 10Chaura Tayta Diosmi muruta camachimun tarpunapag, paytan micuytas camachimun micunapagsi. Chaura cushisha achcata gopäcuptiquiga, payga mas achcatam gopäcushunqui. Chaura gamcunaga imaysi runa-mayiquicunata yanapayarmi cawapäcunqui. 11Chaynuy rurapäcungaypita Diosga masmi ima-aygatas gopäcushunqui. Chauraga cushisham yanapapäcunqui runa-mayiquicunata. Nätan apachicarcämangay ofrendata chrasquirärirga Tayta Diosta “Gracias” nicurcanga achca runacunam. 12Chay shuntapäcungayta aparga manam apapäcushag Jerusalenchru Jesusman yupachicugcuna micapäcunan raygolachu, antis achca runacuna Diosninchita “Gracias Tayta” nicurcänanpagwanmi. 13Chaynuytan paycunaga Diostas alawapäcunga, jinaman tantiapäcungam Jesús yachrachingannuy cawarcayangaytas. Chaynuytan ali shongocama capäcur paycunatas, jinaman juc runacunatas yanaparcayangaypita mas juc runacunas Diosta alawapäcunga. 14Chaura paycunaga chaynuy ali cuyacug, jinaman yanapäcug capäcungaypita cuyapäcushunquim. Nätan cushisham Tayta Diosta manacurcanga pay yanapapäcushunaypagsi. 15Tayta Diosta “Gracias” nicushun, mana imatas cobralar Jesusta chaynuy yanapämänanchipag cachramunganpita. ¡Chaypitaga ima rimaychrürag “Gracias” nicuchwansi aliga!


text: 1Noga Pedroga Jesucristopa cachran rurag carmi cay cartata isquirbiyämü marcaycunapita gaticachrasha car; Pontochru, Galaciachru, Capadociachru, Asiachru, jinaman Bitiniachru gamcuna jätucushacunapag. 2Gamcunataga Dios Taytanchim acrapäcushuray unaypita musyangannuy, jinaman Santu Espiritunwanmi raquipäcushuray paylata cäsucur cawapäcunaypag, nätan Jesucristopa yawarninwan juchaycunapita maylasha capäcunaypag. Chauragar cuyapälar Diosninchi alisca yanapapäcushunqui gasila cawayta. 3Alisca ali nisha cachun Jesucristopa Dios Taytan. Payga alisca cuyapämarlanchim mushog cawayta gomasha canchi Jesucristota wanushacunapita cawacächimunganwan. Chaymi cushisha shuyacuyachwan Dioswan imaycamas cawananchita. 4Payga gomäshun jana pachachru chrurarayächingantam, mana imaysi ushagta, mana macwagta, nätan imaysi chaynuyla cacugtam. 5Gamcunataga Diosninchim munayninwan yanaparcayäshunqui payman yupachicuyälar cawapäcunaypag. Chaynuyla yupachicurcaptiquiga ushanan junagchru salvapäcushunqui lapan lapanpitam. 6Chaymi gamcunaga Jesús cutimunanta musyayarga alisca cushicurcanquiman, paypa janan laquisha cunchursi. Chayga mana alä unaytam ushanga. 7Chaynuy ima-aygata cunchurcayarsi alitam rurarcayanqui Diosman yupachicurga. Öruta timpuchirchu muyuchinchi örunlanman, chaynuymi gamcunas chay cunchuycunachru yupachicurga muyupäcunqui chay örupitas mas aliman. Chaura Jesús cutimunan junagchrüga “Alim capäcusha canquim” nirmi alisca alipag ricapäcushunqui. 8Paytam gamcunaga cuyarcayanqui. Nätan paymanmi yupachicurcayanqui mana ricapurayarsi. Chaynuytan mana ricapurayarsi alisca cushirarcayanqui. Chay cushirarcayangaypita mana pasay tantiayta atiparcayarsi. 9Chaynuy yupachicurcangaypitam Diosga nä salvarcayäshunqui. 10Nätan canan cuyapälar Dios salvayämanganchipitaga, Diospa unay willacugnin runacuna, alisca aliscam tantiaytas musyaytas munapäcura. 11Chaynuytan paycunaga Santu Espíritu musyachiptin munapäcura shumag tantiayta, pi runa nätan imay wichan Cristo cunchunantas jinaman munayniyogpag chrurasha canantas. 12Chaura Diosga musyachira unay willacugnin runacunata canan wichan noganchipag ruracänantam, nätan manam paycuna wichan ruracänantachu. Chaytam cananga, jana pachapita cachramungan Santu Espíritu yanapaptin gamcunata yachrachipäcushuray. Chaycunatam musyayta munapäcura alisca jana pachachru Diospa angelnincunas. 13Chaymi capäcunquiman ali tantiagcama. Chaynuy carga alita rurayarmi cawapäcunqui, jinaman chaynuyla shuyacurcayay Jesucristo cutimuptin cuyapälar Tayta Dios alisca alinninpag ricapäcushunayta. 14Nä Diospa castan cayarga pay munanganta rurapäcuy. Unayga mana imatas musyarmi capäcuray shongoycuna munangalanta rurarcayar. 15Antis cananga cawapäcuy imatas alita rurarcayar acrapäcushungay Diosnuy. Payga lapan juchacuypitas caruchrümi cayan. 16Dios rimangan isquirbishachru caynuymi nin: “Nogaga cayä lapan juchacuypitas caruchrümi. Gamcunas noganuy capäcuy” ninmi. 17Chaura payta “Taytä” nir manacurcayarga, manchacurmi cawapäcunquiman cay pachachru gorpachacushala carcayarga, Diosga manyalapitam pitas taripanga ima juchäcuypitas. 18Gamcunataga awilluycunatanuysi mana imapag cawarcayangaytas musyayagtam Diosga rantirarcayäshunqui. Nätan musyanganchinuysi manam rantimaranchi payga örulawanchu u golguelawanchu, 19antis mana juchaynag Cristopa ima-ayga shumag yawarninwanmi. Payga wanura juchacunapita juc alinnin achrcash wanuchishanuymi. 20Cristo chaynuy rurasha cananpagga, manaragsi cay pacha camacaptilanmi nä nisha cara. Nätan Diosga payta cachramunanpag cay guepacamarag shuyarara gamcuna raygom. 21Pay wanunganpam cananga Diosman yupachicug cayanchi. Diosmi wanushapitas cawacächimusha, nätan paymi chrurara alisca munayniyogpagsi. Chauraga yupachicurcayaysi shuyacurcayaysi Cristonuy rurasha capäcunaypag. 22Nätan cananga nä carcayanqui mana juchaynag razoncag willapa ningannuy cawagmi. Chaymi lapan shongoypa cuyanacur cawapäcunquiman jucniquis jucniquis. Nätan canan nä cayanchi mana juchaynagmi, razoncag willapa ningannuysi cawar. 23Gamcunaga Diospa imaycamas cawag willapanta cäsucurmi, nä mushog runa carcayanqui. Chaura cananga nä manam capäcunqui Diosta mana cäsucugcunapa castanchu, antis carcayanqui Diospa castanmi. 24Dios rimangan isquirbisha cay ninmi: “Runaga pi maysi cayan guewanuylam. Nätan alisca munayniyog cayninsi cayan ushacaglam, guewapa waytannuysi. Guewaga chaquinmi, waytansi ishquinmi. 25Nätan Munayniyog rimanganga imaycamas mana ushacagmi”. Dios chay rimangantam gamcunaga mayacurcaray chay ali willapata willapapäcushuptiqui.


text: 1Jesusmi discipulonkunata nillarantaq khaynata: —Huk qapaq runapan karan huk mayordomon. Chay qapaq runamanmi willamuranku khaynata: “Chay mayordomoykiqa nishutan usuchishan tukuy ima kaqniykikunata”, nispa. 2Hinaqtinmi patronninqa chay mayordomonta waqyachimuspa niran: “¿Imatan ruwashanki kaqniykunawan? Kaqniykunawan mana allin ruwasqaykitan willawanku. Chaymi kunan tukuy ima kaqniykunamanta cuentata qowanki. Hinaspapas qanqa manañan mayordomoyñachu kanki”, nispa. 3Chaymi chay mayordomonqa sonqon ukhullapi khaynata piensaran: “¿Kunanri imatataq ruwasaq llank'anaymanta patronniy qarqowaqtinrí? Chakrapi llank'aytaqa manan atiymanchu; limosna mañakuytapas p'enqakunitaqmi. 4¡Aswanyá! patronniy manaraq qarqoruwashaqtin, runakunata yanaparusaq, paykunapas manaña mayordomo kaqtiy, wasinkupi samachiwaspa yanapawanankupaq”, nispa. 5Chaymi patronninman debeqnin runakunata waqyachimuspa, huk-hukllamanta tapuran. Primer kaqtan tapuran khaynata: “¿Hayk'atataq patronniymanri debeshankí?” nispa. 6Hinaqtinmi chay debeq runaqa niran: “Ishkay chunka cilindro aceitetan debeshani”, nispa. Chaymi chay mayordomoqa niran: “Kaypin contrato ruwasqayki papelqa kashan. Kunachallan aswan huk contratota ruway chunka cilindro aceitellamantaña”, nispa. 7Nillarantaqmi huknin debeqtapas: “¿Hayk'atataq patronniymanri debeshankí?” nispa. Hinaqtinmi chay debeq runaqa niran: “Pachaq carga trigotan debeshani”, nispa. Chaymi mayordomoqa paytapas niran: “Kaypin contrato ruwasqayki papelqa kashan. Kunachallan aswan huk contratota ruway pusaq chunka cargallamantaña”, nispa. 8Hinaspan patronninqa suwa mayordomonpa ruwasqanta yacharuspa, sayna ruwasqanmanta admirakuspa allinta paymanta rimaran. Chaymi kunan qankunatapas niykichis, Diospi mana creeq runakunaqa, Diospa wawan runakunamantaqa aswan más astuton kanku, paykunapura qolqenkuwan yanapanakunankupaq. Ichaqa Diospi creeq runakunañataqmi, qolqenkuwanpas mana yanapanakuyta yachankuchu, nispa. 9Chayraykun niykichis: Kay pachapi mana allinkunapi gastanaykichis qolqeykichiswanqa, runakunatayá yanapaychis, amigoykichis kananpaq. Saynapi qolqeykichis manaña kaqtinpas, hanaq pachapin kanqa ashka amigoykichiskuna qankunata chaypi chashkisunaykichispaq. 10Pipas chikallan qosqaykita, allinta cuidanqa chayqa, ashka qosqaykitapas allintan cuidanqa. Ichaqa, pipas chikallan qosqaykita, mana allintachu cuidanqa chayqa, ashka qosqaykitapas, manan allintachu cuidanqa. 11Chaymi niykichis, kay pachapi imapas cosaskunata, sichus qankuna mana allintachu cuidankichis chayri, ¿pitaq qankunamanri confiasunkichisman hanaq pachapi ancha valorniyoq kaqkunatarí? 12Ichaqa kay pachapi imapas kaqkunata, mana allinta cuidashaqtiykichisri, ¿pitaq qankunamanri imatapas qosunkichisman kikiykichispa kananpaqrí? 13Manan ni pi sirvientepas ishkay patronkunataqa kasqan ratollaqa serviyta atinmanchu. Huknin kaq patronnintan masta khuyakuspa allinta servinman; huknin kaq patronnintañataqmi cheqnikuspa mana allintachu servinman. Saynallataqmi pipas kay pachapi qapaq kayllata munaspaqa, manan Diostaqa allintachu servinman, nispa. 14Chaymi fariseo religionniyoq runakunaqa, Jesuspa yachachisqanta uyarispanku asikuranku. 15Saynataqa asikuranku paykunaman qolqe anchata gustasqanraykun. Hinaqtinmi Jesusqa paykunata niran: —Qankunaqa, runakuna qawasunallaykichispaqmi, allin rikusqa kayta munankichis. Diosmi ichaqa sonqoykichista reqsin imayna huchasapa kasqaykichista. Kay pachapi runakunapa rikunallanpaq ancha importante kaqkunaqa, Diospa ñawpaqninpiqa mana imapaq valeqmi kanku, nispa. 16Jesusqa nillarantaqmi: —Bautizaq Juanpa willakusqan tiempokaman runakunaqa, Moisespa escribisqan leykunata, hinallataq profetakunapa yachachisqankunatawan ima kasukuspa kawsaranku. Ichaqa Bautizaq Juanpa yachachisqan p'unchawmantapachan, Diosmanta allin willakuykunata runakunaqa uyarishanku. Chaymi ashka runakunaqa, Diospa gobiernasqan sumaq glorianman imaynatapas haykuytapuni munashanku. 17Ichaqa kunan p'unchawkamapas Moisespa escribisqan leykunaqa valellashanmi. Chaymi niykichis, hanaq pachaña otaq kay pachaña chinkanman hinaqtinpas, Moisespa escribisqan leykunamantaqa, manan ni huk letrallapas chinkanqachu, nispa. 18Jesusqa nillarantaqmi: —Pipas warminmanta t'aqakuspa, huk warmiwan tiyanqa otaq casarakunqa chayqa, Diospa contranpin waqllikuy huchata ruwashan. Saynallataqmi pipas, tiyanqa otaq casarakunqa, qosanmanta t'aqakuq warmiwan chayqa, Diospa contrallanpitaqmi waqllikuy huchata ruwashan, nispa. 19Jesusqa nillarantaqmi kay willakuyta: —Huk qapaq runan karan ancha allin fino p'achakunallawan p'achakuq. Paymi sapa p'unchaw fiestata ruwaspa, tukuy ima allin mikhunakunallata ruwachiq mikhunankupaq. 20Kallarantaqmi huk wakcha runapas Lázaro sutiyoq. Paymi chay qapaq runapa wasinpa punkunpi kasharan, sarna onqoypa tukusqan. 21Hinaqtinmi payqa chay qapaq runapa mesanmanta pampaman urmaq mikhunawan saqsaykuyta munaran. Chaypi kashaqtinmi, chay wakcha runataqa, alqokunallaña sarnankunatapas llaqwaran. 22Sayna kashaspan chay wakcha Lázaro runaqa, huk p'unchaw wañupuran. Hinaqtinmi Diospa angelninkuna hanaq pachaman almanta aparanku, Abrahampa kasqanman. Saynallataqmi chay qapaq runapas wañullarantaq, hinaqtinmi p'amparanku. 23Chay qapaq runaqa, wañusqakunapa kasqanpi anchata ñak'arishaspanmi, karumanta qawarispa, Abrahamtawan kushkata chay wakcha Lázaro runata rikuran. 24Chaymi chay qapaq runaqa, ancha ñak'ariypi tarikuspa, waqyakuran khaynata: “¡Taytáy Abraham, khuyapayaykuway! Hinaspa Lazarota mandamuway, dedonpa puntallanpipas unuta apamuspa, qallullaytapas apichaykuwananpaq. Noqaqa kay nina rawraypin anchata ñak'arishani”, nispa. 25Chaymi Abrahamqa contestamuran khaynata: “Yuyariy wawalláy. Ñawpaq kawsayniykipiqa tukuy imayoqmi karanki. Lázaron ichaqa mana ni imayoq kaspa anchata ñak'ariran. Kunanmi payqa ancha kusisqa kaypi kashan. Qanñataqmi ichaqa, chaypi anchata ñak'arishanki. 26Manan pipas kaymantaqa qankunapa kasqaykichismanqa, hamuytaña munaspapas, chimpamuytaqa atinmanchu. Nitaqmi qankunapas noqaykupa kasqaykumanqa chimpamuyta atiwaqchishchu, ukhu-ukhu mana tukukuq wayq'o rakiwasqanchisrayku”, nispa. 27Chaymi, chay qapaq runaqa niran: “Taytáy Abraham, ruegakuykin, papaypa wasinpi kaqkunamanyá Lázaro willaranpuwachun. 28Chaypin pishqaraq wawqeykuna kashan. Paykunaqa amañayá kaypi ñak'arinankupaqqa hamuchunkuñachu”, nispa. 29Hinaqtinmi Abrahamqa contestaran khaynata: “Chaypaqmi Moisespa escribisqan leykunata, hinallataq Diosmanta willakuq profetakunapa escribisqanta hap'ishanku; chaytayá kasukuchunku”, nispa. 30Hinaqtinmi chay qapaq runaqa niran: “Taytáy Abraham, ¡manan chaykunallataqa kasunkumanchu! Sichus huk runa wañusqanmanta kawsarispa riqtinmi ichaqa, huchankuta saqespa, Diosman kutirikunkuman”, nispa. 31Chaymi Abrahamñataq contestaran: “Moisespa escribisqan leytapas, hinallataq Diosmanta willakuq profetakunapa willakusqantapas mana kasukushaspankuqa, manan creenkumanchu, huk runaña wañusqanmanta kawsarispa willakuq riqtinpas”, nispa.


text:
Patakamaya munisipyu
Patakamaya munisipyu (aymara simipi: Patakamaya jisk'a t'aqa suyu; kastilla simipi: Municipio Patacamaya) nisqaqa pichqa ñiqin munisipyu Jaruma pruwinsyapi, Chuqiyapu suyupi, Buliwya mama llaqtapi. Uma llaqtanqa Patakamaya llaqtam.
Kay llaqtap sutinqa aymara simim.
Yuyarina
Allpa saywachi[llamk'apuy | pukyuta llamk'apuy]
- Urqukuna: Amachuma - Anchutu (Anchuto) - Asajtata - Ayawayq'u Apachita (Ayawaykho Apacheta) - Jallawaya (Jallahuaya) - Jaqhi Chata (Jakke Chata) - Lluqu Lluqu (Llokho Llocko) - Puna Pata - Sipi Sipi - Titiri - Wayraluma (Huayraloma) - Wichhu Qullu
- Mayukuna: K'ithu mayu (Río Kheto) - Jach'a Jawira (Jachcha Jahuira)
- Quchakuna: Phuchu qucha (Laguna Phuchu)
Kantunkuna[llamk'apuy | pukyuta llamk'apuy]
Chunka iskayniyuq kantunmi kan.
Runakuna[llamk'apuy | pukyuta llamk'apuy]
Munisipyupiqa awanta Aymara runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Munisipyupiqa kastilla, aymara, qhichwa simikunatam lliwmanta astawan rimanku. [2]


text: 1Ñoqa Pablom kani Diospa munayninman hina Jesucristopa apostolnin, Corinto llaqtapi huñunakuq Diosman iñiqkunamanmi wawqenchik Timoteopiwan qellqamuykiku, kay cartaqa Diospaq sapaqchasqa Grecia lawpi llapallan kaqkunapaqwanmi. 2Dios Taytanchikyá Señorninchik Jesucristopiwan favorecesunkichik hawkalla kawsanaykichikpaq. 3Alabasunchikyá Señor Jesucristopa Taytan Diosninchikta, payqa llakipayakuq Taytam hinaspa sinchi kallpanchaqninchik Diosmi. 4Paymi kallpanchawanchik tukuy sasachakuyninchikpi chaynapi ñoqanchikpas sasachakuypi kaqkunata Diospa kallpanchawasqanchikman hina kallpanchananchikpaq. 5Jesucristoraykum llumpayta ñakarinchik chaynallataqmi kallpanchakunchikpas hina Jesucristoraykullataq. 6Ñoqayku ñakariptiykuqa qamkunam kallpanchasqa hinaspa salvasqa kankichik, ñoqaykuta Dios kallpanchawaptinkuqa qamkunapas kallpanchasqataqmi kankichik chaynapi ñakarisqaykuta qamkunapas pacienciawan aguantanaykichikpaq. 7Qamkunapim allinsuta confiakuchkaniku, ñakariysiwasqaykikuman hinam Diosmanta chaskiysiwankiku kallpanchakuytapas. 8Wawqe-panillaykuna, yachanaykichiktam munaniku Asia lawpi ñakarisqaykumanta. Hatu-hatun sasachakuypim karqaniku, manañam kallpaykupas karqañachu aguantanaykupaq manataqmi kawsaytapas piensarqanikuñachu. 9Wañuypa patanpiñam karqaniku, ichaqa chayqa karqa wañusqakuna kawsarichiq Diosllamanña hapipakuy yachanaykupaqmi hinaspa mana kikillaykupi confiakunaykupaqmi. 10Diosmi librawarqaku wañuymanta, paytaqmi qepatapas librawanqaku. Paypim confiakuchkaniku librawanankupaq 11Diosta mañaysiwaptikikuqa. Llapa runakuna ñoqaykupaq mañakuptinkuqa achkaqmi graciasta qonqaku Diospa favorecewasqankumanta. 12Kaywanmi kusisqa kachkaniku, ñoqaykuqa kay pachapipas chaynataq qayllaykichikpipas allintam portakurqaniku. Diosmi favorecewarqaku mana engañakuspa payllapaqña kawsanaykupaq, chaynataqa kawsarqaniku manam yachayniyoq kasqaykuraykuchu. 13Cartakuna apachimusqaykupiqa manam huk rikchaqkunaqa imapas kanchu, aswanqa leespa entiendenallaykichikmi, ima allincha kanman tukunaykichikkama entiendeptikichikqa. 14Wakintaqa entienderunkichikñam, Señor Jesuspa kutimusqan punchawmi kusisqa kankichik ñoqaykumanta, chaynallam ñoqaykupas kusikusaqku qamkunamanta. 15Kay confianzawanmi puntata qamkuna watukuq hamuyta munarqani chaynapi ristinpas hinaspa kutimustinpas yanapaykunaypaq. 16Macedonia lawman riq hinam qamkuna watukuykuyta munarqani, chaynataqmi kutimustinpas watukuykuytataq munarqani chaynapi Judea lawman rinaypaq yanapaykuwanaykichikpaq. 17¿Chay piensasqayqa manachum allin karqa? ¿Mana iñiq runa hinachu rurarqani? Paykunaqariki “Arí” niruchkaspapas “Manam” ninkuraqmi. 18Diosqa confiakunapaqmi chaymi ñoqaykupas imam kaqta nikiku. 19Silvanopa, Timoteopa hinaspa ñoqapa qamkunaman willasqay Diospa Churin Cristo Jesusqa manam “Arí” ninraqchu nitaq “Manam” ninraqchu. Cristontakama willakuyqa cheqappunim. 20Paypim cumplikun Diospa llapallan prometesqankunaqa, chaymi Diosta alabaspanchikqa “Amen” ninchik Cristo Jesusrayku. 21Diosmi ñoqaykutapas qamkunatapas Cristopi qaqa hina sayaqta rurawarqanchik hinaspam sapaqchawarqanchik payllapaqña kawsananchikpaq. 22Paytaqmi sellochkaq hina Chuya Espirituta sonqonchikman churamurqa garantiata hina. 23Ichaqa Diostam chullalla almay-hawa testigopaq churani, Corinto llaqtamanqa qamkunata llakipayaspaymi manaraq hamurqaniraqchu. 24Ñoqaykuqa manam iñisqaykichikpi munaychakuytachu munachkaniku, munachkanikuqa kusisqa kanaykichikpaq yanapaykuytam, qamkunaqa qaqa hinañam sayachkankichik iñisqaykichikpiqa.


text: 1Kaytapas nisqaykichikyá: Pipas herenciata chaskinanpaq warmallaraq kaspanqa manaraqmi chaskinmanchu warmallaraq kasqanrayku. Payqa wasinpi sirviente hinallaraqmi kachkan dueñopuni kachkaspapas. 2Payqa kasukunanmi uywaqnin runakunatawan kapuqnin waqaychaqkunata taytanpa nisqan punchawpiña herencianta chaskinankama. 3Ñoqanchikpas kay pachapi yachachikuykunallaman hapipakuspam warma hinallaraq karqanchik. 4Aswanqa akllasqa punchaw chayaramuptinmi Dios Tayta kachamurqa Churinta. Paymi warmimanta nacespa lliw judiokuna hina kamachikuykunata kasukurqa. 5Payqa hamurqa leyman hina castigasqa kananchikmanta librawananchikpaqmi, chaynapi churinkunata hina Dios chaskiwananchikpaq. 6Churinkunaña kasqanchikta yachananchikpaqmi sonqonchikman Dios kachamurqa Chuya Espirituta, paymi rimachiwanchik “Taytalláy” nispa. 7Chaynaqa manam sirviente hinañachu kanchik, aswanqa Diospa churinñam. Churinña kasqanchikraykum herenciatapas Diosmanta chaskisunchik. 8Ñawpaq tiempopiqa Diosninchikta mana reqsispaykichikmi llapa imakunata Diosta hina servirqankichik mana cheqap Dios kachkaptinpas. 9Kunanmi ichaqa cheqap Diostaña reqsirunkichik otaqmi payña reqsirusunkichik hinaptinqa ¿imaynanpimá kutirikuwaqchik ñawpaq yachachikuykunalla kasukuqqa? Chay yachachikuykunaqa manam valenchu, chaykunawan mana librakuyta atispaqa ¿sirviente hinañachu kayta munankichik? 10¿Imaynataq Dios agradayta munankichik judiokunapa waqaychananku punchawkunata, killakunata, tiempokunata hinaspa watakunata kasukuspaykichikqa? 11Llakichiwankichikmi, yanqapaqchusmi qamkunaman yachachisqayqa karunqa. 12Wawqe-panillaykuna, ruegakuykichikmi ñoqa hinaña kanaykichikpaq, judio kachkaspaypas qamkuna hinañam kani. Chayna kachkaptiypas qamkunaqa manam imanawarqankichikchu. 13Yachasqaykichikpi hinapas puntataqa onqoruspayñam willarqaykichik imaynam salvakunaykichikmanta. 14Chayna kachkaptiypas manam despreciawarqankichikchu nitaq qarqoruwarqankichikchu, aswanqa sumaqllatañam chaskiwarqankichik Diospa angelninta hinaraq otaq Jesucristotapas hinaraq. 15Llumpaytam ñoqawan kusikurqankichik. Kunanqa ¿imanarusunkichikmá? Kuska kaptinchikqa ñawikichiktapas horqoruwaqchikmi karqa ñoqaman qoykuwanaykichikpaq. 16Chaynaqa ¿enemigoykichikpaqchum hapiwankichik cheqapllata niptiy? 17Chay yachachiqkunaqa yanqallam qamkunamanta sientiq tukunku. Paykunaqa munachkan ñoqamanta rakikuruptikichik paykunataña qatinaykichiktam. 18Allinninta munaspa hukkunamanta sientiyqa kusallañam. Chaynatayá tukuy tiempopi ruraychik chaypi kaptiypas otaq huklawpi kaptiypas. 19Churillaykuna, huktawanmi qamkunamanta llakikuchkani wachakuspa warmi ñakarichkaq hina. Chaynachiki ñakarisaq Cristowan hukllaña kanaykichikkama. 20Ima allinraq kanman kunanpuni qamkunawan chaypi rikuriruyniy chaynapi aswan sumaqtaraq qamkunata rimapayanaypaq. ¿Imatataq ruraykullasaq? Qamkunamantam mana imayna piensaytapas atinichu. 21Moisespa kamachikusqankunaman hapipakuy munaqkunayá niykuwaychik: ¿Entiendenkichikchu paypa lliw qellqasqanta? 22Kaynatam nin: Abrahampam iskay churin karqa, hukninmi karqa servipakuq warminpi, hukninñataq libre kaq warminpi. 23Chay servipakuq warmipa wawanmi nacerqa lliw runapa churinkuna hina, libre kaq warmipa wawanñataqmi nacerqa Diospa promesanman hina. 24Kay iskay warmikunatayá tupanachisun Diospa qowasqanchik iskay contratowan. Chay servipakuq Agartayá tupanachisun Sinai Orqopi qosqan contratowan. Chay contrato kasukuqkunaqa leypa sirvientenkunam. 25Agartaqa tupanachichwantaqmi Arabia lawpi Sinai Orqowanpas. Chay orqotañataqmi tupanachichwan Jerusalen llaqtawan, chaypi yachaqkunaqa leypa sirvienten kasqankuraykum mana librechu kachkanku. 26Aswanqa hanaq pachapi kaq mosoq Jerusalenqa librem, libretaqmi kanchik chaypi yachaqkunapas. 27Bibliam nin: Yaw mana wachakuq qolluq warmi, kusikuywanyá qapariy. Yaw mana wachakuy reqsiq warmi, llumpa-llumpaytayá qapariy. Qosanpa saqesqan warmiqa achka wawayoqraqmi kanqa qosan saqeruchkaptinpas. 28Wawqe-panillaykuna, ñoqanchikqa qolloqpa wawan Isaac hinam Diospa prometekusqan churinkuna kanchik. 29Chay tiempopim aychaman hinalla naceq warma Chuya Espiritupa atiyninwan naceq warmata asipayaspa ñakarichirqa, chaynam kunanpas ñoqanchikta runakuna ñakarichiwanchik. 30¿Imaninmá Bibliaqa? kaynatam nin: —Qarqoy kay sirvientata wawantinta, kay sirvientapa wawanqa manam chaskinmanchu herenciata libre warmipa wawan hinaqa —nispa. 31Wawqe-panillaykuna, ñoqanchikqa manam sirvientapa wawan hinachu kanchik aswanqa libre warmipa wawan hinam.


text: 1Kay qelqan willakun Hilciaspa churin Jeremiaspa rimasqankunata ruwasqankunatawan. Jeremiasqa Benjamín ayllu hallp'api Anatot llaqtamantan karqan, ayllunkunaqa sacerdotekunan karqan. 2Señor Diosmi Jeremiasman rimaykurqan Amonpa churin Josías chunka kinsayoq watapiña Judapi rey kashaqtin. 3Chaymantapas rimaykullarqantaq Josiaspa churin Joacim Judapi rey kashaqtin. Rimaykullaqtaq Josiaspa churin Sedequías Judapi chunka hukniyoq wata rey kanankama. Chay wataq phisqa killanpitaq Jerusalén llaqta runakunaqa Babilonia suyuman kamachipaq apasqa kapurqanku. 4Señor Diosmi kay hinata niwarqan: 5Mamaykiq wiksanpi manaraq kashaqtiykin akllakurqayki, manaraq nacemushaqtiykin t'aqakurqayki, hatun suyukunapaq profeta kanaykipaqmi churarqayki, nispa. 6Ñoqataq nirqani: ¡Ay, Apu Señor Diosníy! Sinchi waynallaraqmi kani, manan rimaytapas yachaniraqchu, nispa. 7Señor Diostaq ichaqa niwarqan: Ama sinchi waynallaraqmi kani, niychu. Maytachus “riy” nisqaytan rinki, ñoqaq kamachisqaytataqmi rimamunki. 8Aman pitapas manchakunkichu, ñoqan qanwan kashani waqaychanaypaq. Ñoqa Señor Diosmi chayta nini. 9Chaymantataqmi Señor Diosqa makinta haywarimuwaspa simiyta tupaykuwarqan, niwarqantaq: Ñoqan simiykiman simiyta qoyki rimanaykipaq. 10Kunanmi huk kamachikuqta churayki hatun suyukunamanpas huch'uy suyukunamanpas, qanmi t'irankipas kumpankipas, qanmi chhallunkipas ñut'unkipas, qantaqmi sayarichinkipas takyachinkipas, nispa. 11Señor Diosqa nillawarqantaqmi: Jeremías, ¿imatan rikushanki? nispa. Ñoqataq kutichirqani: Almendro mallki k'allmatan rikushani, nispa. 12Señor Diostaq niwarqan: Allintan rikusqanki, ñoqaqa qhawashallasaqpunin simiykuna hunt'akunantaqa, nispa. 13Wakmantan Señor Diosqa tapuykuwarqan: –¿Imatan rikushanki? nispa. Ñoqataq kutichirqani: –T'impushaq mankatan rikushani, wichay ladomanta kaykamaraq wasapasqan chayamushaqta, nispa. 14Señor Diostaq niwarqan: Wichay ladomantan wasapamunqa hatun llakikuna llapan kay suyupi tiyaq runakunaman. 15Ñoqa kikiymi waqyashani llapan wichay lado suyu ayllukunata hamunankupaq. Ñoqa Señor Diosmi chayta nini. Reykunan hamunqaku, Jerusalenman haykuna kikin punkukunapin kamachikuy tiyanankuta wakichikunqaku. Llaqta muyuriq perqa contran kanqaku, Judá llaqtakunatan muyuykunqaku. 16Ñoqan llaqtayta muchuchisaq saqerpariwasqanku huchankumanta, paykunan wak dioskunaman inciensota q'apachirqanku, paykunaq ruwasqanku idolokunatan yupaycharqanku. 17Qanqa allintapuni chumpiykita wataykukuy, sayariy, ñoqaq kamachisqay simita llapanta willamuy. Aman mancharikunkichu, mancharikunkichus chayqa, ñoqan paykunaq ñawpaqenpi khatatatachisqayki. 18Kunanmi qanta tukuchiyki allin kallpachasqa llaqtata hina, fierromanta wasi tusata hina, broncemanta perqata hina, Judá reykunawan, umalli runakunawan, sacerdotekunawan, llapan runakunawanpas churanakunaykipaq. 19Paykunan contraykipi sayarinqaku, ichaqa manan atipasunkikuchu, waqaychanaypaq qanwan kashasqayrayku. Ñoqa Señor Diosmi chayta nini.


text:
Apaykachay
Apaykachay nisqaqa runakunap huk puystukunamanta huk puystukunaman puriyninmi, kuyuyninmi, kikinta icha ima qhatunakunatapas apaspa, kikillanpa chakinwan rispa icha apaykachanawan, ñankunapi. Apaykachasqakunata qhawaspaqa, iskaynintin apaykachaykunatam riqsinchik: runa apaykachaypas chaqna apaykachaypas.
Tawantinsuyu pachapi chakillanwan riqllas karqan, qhatunakunatataq llamap wasanpi chaqnaspa icha kikinpa wasanpi q'ipispa apaykacharqan. Iwrupapitaq Asyapipas Aphrikapipas ñawpa pachañas kawallupi rirqan, kawallukuna qallapurinakunatas aysarqan.
Kunan pacha lliwmanta aswan apaykachaytaqa rawray kuyuchinayuq apaykachanakunawanmi - antawakunawan - ruranku. Chaywan ancha achka runakunata, qhatunakunatapas apaykachayta aypanku, ichataq chaywan wayra pachata q'upa wapsikunawan miyuchaspa muyuriq pachata anchata waqllinku. Hatun llaqtakunapi llimanta aswan puriykunaqa manam karuchu. Chakillawan icha iskaymuyuwan rispa muyuriq pachata mana waqllinkumanchu, chaywanpas achka runakuna, antawan kaptin, antawan rin, sallqa pachapaq mana allin kaptinpas.


text:
Botafogo FR
Botafogo FR' (Botafogo de Futebol e Regatas), icha Botafogo, nisqaqa huk Brasilniyuq piluta hayt'ay klubmi.
Yuyarina
Wiñay kawsay[llamk'apuy | pukyuta llamk'apuy]
Kamasqa 12 ñiqin chakra yapuy killapi 1904 watapi Rio de Janeiro llaqtapi.
Suñaykuna[llamk'apuy | pukyuta llamk'apuy]
Piluta hayt'aqkuna[llamk'apuy | pukyuta llamk'apuy]
Mama llaqta kampiunatukuna[llamk'apuy | pukyuta llamk'apuy]
Mamallaqtapura kampiunatukuna[llamk'apuy | pukyuta llamk'apuy]
- Conmebol Kupa (1): 1993
Willay pukyukuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Botafogo FR.
- Uficial web site (kastilla simi)


text: 1Israel runakunan ninku: Haku Señor Diosman kutirikapusunchis. Paymi llik'irqariwarqanchis, payllataqmi qhaliyachiwasunchispas, paymi k'iriwarqanchis, payllataqmi k'irinchista watawasunchispas. 2Iskay p'unchay qhepatan kawsarichiwasunchis, kinsakaq p'unchaypin sayarichiwasunchis, paypa qayllanpitaqmi kawsasunchispas. 3Señor Diosta reqsisun, reqsinanchispaqqa kallpachakullasunpuni. Imaynan pachaqa illarimunqapuni, chay hinan Señor Diosqa chayamuwasunchispuni, imaynan paraqa qhepatapas ñawpaqtapas hallp'aman paramunpuni, chay hinan Señor Diosqa chayamuwasunchispuni, nispa. 4Señor Diosmi nin: Efraín llaqta, ¿imanasqaykitaq? Judá llaqta, ¿imanasqaykitaq? Munakuwasqaykichisqa pacha phuyu hinallan, chinkaripuq pacha paqar sulla hinallan. 5Chayraykun qankunatapas profetakunawan ñut'uchirqaykichis, simi rimarisqaykunawanmi wañuchirqaykichis. Imaynatachus kawsanaykichista munasqaymi k'anchay hina rikhurimun. 6Khuyapayakuq kanaykichistan munani, sumaq kawsay sacrificiokunataqa manan munanichu, ruphachina sacrificiokunataqa manan munanichu, aswanpas ñoqata reqsiwanaykichistan munani. 7Paykunan ichaqa rimanakusqayta Adán hina p'akirqanku, chay hinatan wasanchawarqanku. 8Galaad llaqtaqa runa wañuchiqkunawan hunt'an, mana chanin ruwaqkunaq llaqtanmi. 9Imaynan suwakunaqa pitapas suyapanku, ahinatan sacerdote t'aqapas Shehem ñanpi runata wañuchinku, chay hinata ruwasqankuqa p'enqaymi. 10Israel suyupin sinchi millayta rikurqani, chaypin Efraín runakunaqa wasanchashallankupuni, Israel runakunaqa qhellichakushallankupuni. 11Yaw, Judá, ñan qanpaqpas muchunayki p'unchaytaqa unanchaniña.


text: 1Tsaynog yacharcatsirmi Galilea provinciapita aywar Jordán mayupa wac tsimpanpa Jesús tumargan Judea provinciaman chayananpag. 2Tsay quinranpa puriptin atsca runacunami guepanta aywargan. Tsaychömi gueshyagcunatapis Jesús aliyätsergan. 3Tsaymanmi fariseo runacuna aywaycur lutanta rimatsinan cashga ali shimilanpa Jesusta tapupäcorgan caynog nir: “¿Ima achäquilapis warminpita runa raquicanmancu o manacu?” 4Tsaynog tapuptinmi Jesús caynog nergan: “¿Manacu gamcuna liyishcanqui Tayta Diosnintsipa palabranta? Tsaycho niycan olguta warmita Tayta Dios camashgantami. 5Tsaynog camarcurmi Tayta Dios caynog nergan: ‘Tsaynog captinmi warmita ashir runa promitin mana raquicaypa tänanpag. Tsaymi majatsacarna mamanpa y taytanpa maquincho caycashganpita runa yargucun warminwan tänanpag. Warminwan tarnami jäpa jäpa carpis paywan tsay castalana ricacun.’ 6Tsaynog cananpag Tayta Dios niycaptenga mananami ishcay castanatsu caycan, sinöga juc castalanami caycan. Tsaymi Tayta Diosnintsi juclatsashgantaga pipis mana raquinmantsu.” 7Tsaynog niptinmi fariseo runacuna taporgan caynog nir: “Tsauraga ¿imanirtag Moisés escribishgancho niycan raquicar papilta firmaparcuptin warmi aywacunanpag cashganta?” 8Tsaynog tapuptinmi Jesús caynog nergan: “Tayta Diosnintsega runata warmita camargan majatsacarnaga mana raquicaypa tänanpagmi. Tsaynog captinpis runacuna mana cäsucog captinmi Moisesta Tayta Dios tantyatsergan tsaynog escribinanpag. 9Tsaynog captinpis nogaga caynogmi në: Maygan runapis warmin mana jarucuycaptin warminpita raquicarcur juc warmiwan targa adulterio jutsatami ruraycan. [Tsaynogpis runanpita raquicashga cag warmiwan pipis targa adulterio jutsatami ruraycan.]” 10Tsauraga discïpuluncuna caynog nergan: “Tsaynog captenga mejor warmitapis ama ashishwantsu.” 11Tsaynog niptin Jesús nergan: “Tsaynog niptiquipis manami lapantsu majaynag cawayta camäpacun. Waquilanmi majaynag täcunanpag caycan. 12Waquin runacunaga yurishga majaynagla täcunanpagmi. Waquincunaga capashga carmi majatsacaytapis mana munannatsu. Waquinnami itsanga Tayta Diosnintsipa wilacuyninta wilacur puricunan cashga mana majatsacaylapa täcun. Pipis mana majatsacaylapa täcuyta munarga japala täcutsun.” 13Tsaypitanami wamracunata Jesús cagman apapäcorgan umanman maquinta churaycur Tayta Diosta manacunanpag. Wamracunata apaycagta ricarmi discïpuluncuna michargan. 14Tsaymi discïpuluncunata Jesús caynog nergan: “Wamracunata apacamunanta ama michäpäcuytsu. Wamranog cagcunami Tayta Diospa naupanman chayangapag.” 15Tsaynog nircushpanmi wamracunapa umanta yataycushpan Tayta Diosta manacorgan. Nircurnami tsaypita aywacorgan. 16Juc cutichömi juc mözu Jesusman aywaycur caynog nergan: “[Gam imaycatapis musyanquimi, tayta.] Tsaymi tapuculäshayqui. ¿Imatatag ruräman Tayta Diospa naupanman chayanäpag?” 17Tsauraga Jesús caynog nergan: “Tayta Diosnilantsimi lapantapis musyaycan. Tsaymi mayna nimashcantsi mandamientuncunata cumplir naupanman chayanantsipag cashganta. Tsayta musyaycarga ¿imanirtag tapumanqui?” 18Tsaynog niptin tsay mözu taporgan: “¿Maygan mandamientucunatatag cumplëman, tayta?” Tsaymi Jesús nergan: “Runa mayiquita ama wanutsinquitsu. Adulterio jutsata ama ruranquitsu. Ama suwacunquitsu. Manacagtaga ama pitapis tumpanquitsu. 19Mamayquita y taytayquita ali ricanqui. Tsaynogpis runa mayiquita lapan shonguyquiwan cuyanqui.” 20Tsauraga mözu caynog nergan: “Tsaycunataga [wamra cashgäpitami] lapanta cumplishcä, tayta. ¿Imatag más pishiycäman cumplinäpag?” 21Niptin Jesús caynog nergan: “Lapanta cumpliycarpis Tayta Diospa naupanman chayanayquipäga lapan imayquicunatapis ranticuycur guellayta wactsacunata aypuy. Tsaynog rurashpayquega gloriaman riquëzayquita churacognogmi caycanqui.” 22Tsaynog niptinmi pasaypa rïcu car tsay mözu laquishga aywacorgan. 23Mözu tsaynog aywacuptinmi discïpuluncunata Jesús caynog nergan: “¡Sasami caycan rïcu runacuna Tayta Diospa naupanman chayananpäga! 24Auja uchcupa camëllo päsayta mana camäpacushgannog rïcu runapis quiquilanpitaga Tayta Diospa naupanman chayayta manami camäpacuntsu.” 25Tsayta mayar discïpuluncuna pasaypa mantsacashga caynog nipäcorgan: “Tsaynog captenga ¿pirag salvacongapag?” 26Tsaymi paycunata ricärishpan Jesús caynog nergan: “Quiquilanpitaga runacuna manami salvacuyta camäpacuntsu. Tayta Dioslami pitapis salvan. Tsaymi Tayta Diosnintsipäga imapis mana sasatsu.” 27Tsauraga Pedro caynog nergan: “Nogacunaga lapantami imaycätapis cacharishcä gamwan purinäpag, tayta. Tsauraga ¿imatag canga nogacunapäga?” 28Tsaynog niptinmi Jesús nergan: “Juicio final junag lapan runacunata noga juzgaptëmi chunca ishcay (12) trönucunacho jamacärinquipag. Tsaychömi gamcunapis chunca ishcay castapita mirag Israel mayintsicunata juzganquipag. 29Noga munashgäta ruranan cashga pipis wayinta, wauguincunata, panincunata, mamanta, taytanta, tsurincunata y chacrancunatapis cachareg cäga pachac (100) cuti mastami chasquengapag. Tsaynogpis wanucur Tayta Diospa naupancho imayyagpis cushishgami cawangapag. 30Waquin runacuna, rïcu cashganpita respitädu carpis, gloriaman manami chayangatsu. Waquin runacunami itsanga, mana cäsushga wactsa carpis, gloriaman chayar cushicongapag.”


text: 1Llapa muyuriqnin awqankunamanta Señor Diospa qespichisqanmantañan rey Davidqa wasinpi tiyaykapurqan. 2Hinaspan profeta Natanta nirqan: –Qhawariy, ñoqaqa cedro kurku llaqllasqa wasipin tiyani Diospa arcantaq ichaqa karpallapi kashan, nispa. 3Natantaq kutichirqan: –Qanwanmi Señor Diosqa kashan, ima munasqaykita ruway, nispa. 4Chay tutapachan Señor Diosqa Natanta nirqan: 5–Phaway David kamachiyman, hinaspa nimuy: ¿Qanchu wasita ruwapuwankiman ñoqa chaypi tiyanaypaq? 6Egipto suyumanta Israel runakunata horqomusqaymanta kunankama manan hayk'aqpas wasipichu tiyarqani, aswanmi karpallapi kayneqman haqayneqman purirqani. 7Kay unayña llapa Israel runakunawan purimushaspa, manan mayqen Israel kamachikuqkunatapas nirqanichu: ¿Imanaqtinmi cedro kurku llaqllasqa wasita mana ruwapuwankichischu? nispa. 8Hinallataq David kamachiyta ninki: Tukuy-atiyniyoq Señor Diosmi nin: Campopi ovejakunata michispa purishaqtiykin, ñoqa pusamurqayki Israel llaqtayta umallinaykipaq. 9Maypiña puriqtiykipas qanwanmi karqani, lliw awqaykikunatapas ñawpaqeykipi muchuchirqanin. Kay pachapi mentasqa runakunata hinan ruwasqayki. 10Israel llaqtaypaqtaq huk cheqasta wakichisaq, chaypin takyachisaq, hinan tiyanqaku mana piqpa muchuchisqan. Manataq awqankupas llakichinqañachu, 11imaynan Israel llaqtayman uma qollanakuna churasqay p'unchaykunapi llakichirqanku hinataqa. Tukuy awqaykimantan qespichisqayki, ñoqa kikiymi kamachikunanpaq mirayniykita qosqayki. 12Wañupuqtiykipas ñawpa taytaykikunawan p'ampasqan kapunki, qanmanta paqarimuq churiykitan kamachikuqta churasaq hinaspan kamachikuyninta takyachisaq. 13Paymi wasita ruwapuwanqa, ñoqataq wiñaypaq atiyninta takyachisaq. 14Ñoqataq taytan kasaq, paytaq churiy kanqa. Mana allinta puriqtintaq, imaynan huk tayta wawankunata anyaspa wanachin, chay hinatan ñoqapas wanachisaq. 15Ñoqaqa tukuy tiempon munakushallasaqpuni, manataq Saulmanta hinachu t'aqakusaq, paytaqa ñawpaqeykimanta wikch'upuniñan. 16Aylluykipas suyuykipas ñawpaqeypiqa kashallanqapunin, kamachikusqaykiqa wiñaypaqmi takyanqa, nispa. 17Natantaq llapa rikusqanta uyarisqanta Davidman willarqan. 18Hinan rey Davidqa Señor Diospa qayllanman asuykuspa nirqan: –Apu Señor Diosníy, kaykamañan yanapamuwanki, ichaqa ñoqapas aylluypas manan imapaschu kayku. 19Chaywanpas Apu Señor Diosníy, chaykunamanta astawanñan ruwashanki, hamuq mitakunapaqpas prometellankitaq aylluyta saminchanaykipaq. Apu Señor Diosníy, ¡ñoqapaqqa ancha musphaymi kaykuna rikuchiwasqaykiqa! 20¿Imatawantaq ñoqa niykiman? ¡Ay, Apu Señor Diosníy, qanmi kay kamachiykita reqsiwanki! 21Munayniykiman prometesqaykiman hinan chay tukuy musphanakunata ruwarqanki ñoqaman yachachiwanaykipaq. 22¡Apu Señor Diosníy, ancha hatunmi kanki! Ninriykuwan uyarisqaykuman hinaqa manan kanchu huk Dios qan hina, sapallaykin kanki. 23¿Mayqen llaqtataq kay pachapi Israel llaqtayki hinaqa kanman? Qanmi Egipto suyumanta kacharichirqanki llaqtayki kananpaq. Manchay musphaytan paykunapaq qan ruwarqanki, chaykunawantaq hatun mentasqa sutiyoq kapurqanki. Ñawpaqeykumantan llaqtakunatapas diosninkutapas wikch'urqanki. 24Señor Diosníy, wiñay llaqtayki kananpaqmi Israelta takyachirqanki, Diosninkutaq kapurqanki. 25Chay hinaqa, Apu Señor Diosníy, ñoqamanpas aylluymanpas prometesqaykita wiñaypaq hunt'ay. Nisqaykita ruway, 26sutiykitaq wiñaypaq yupaychasqa kanqa. Hinan runakunaqa ninqaku: Tukuy-atiyniyoq Señor Diosmi Israelpa Diosninqa, nispa. Ñoqaq aylluypas mana urmaqtaq ñawpaqeykipi sayanqa. 27Tukuy-atiyniyoq Señor, Israelpa Diosnin, qanmi ñoqata niwarqanki aylluyqa mana urmaq sayananta, chaymi kay confianzawan mañakamuyki. 28Qanqa Señor Diosmi kanki, rimasqaykita hunt'aq, ñoqamanmi kay ancha allinta prometewarqanki. 29Kunanqa aylluyta saminchaykuy allillantapuni wiñaypaq paykunata qhawarinaykipaq. Qanmi samincharqanki, Apu Señor Diosníy, chay saminchayniykiwanmi aylluyqa wiñaypaq saminchasqa kanqa, nispa.


text: 1Jesusqa tantaran tukuynin dusi yach'akuqninkunata. Chaymantami yach'ayninta, pudirninta ima quran, tukuy dyablupa yarpuyninkunata itakunanllapapaq chaynulla qishaykunamanta allichakunanllapapaq ima. 2Chaynumiri yach'akuqninkunataqa kach'aran Dyuspa mantakuyninpaq yach'achikunanllapapaq, qishaqkunata allichananllapapaq ima. 3Kaynu nirmi kach'aran: "Nanpaqqami ama imalatapis aparchu rinkillapa: Bastunta, alburjata, tantata, chaynulla qillayta, mudakunaykipaq rach'paykillapa imamatapis. 4Mayqan wasiman ch'arpis, chaymantaqa ama lluqshinkillapachu, chay lugarmanta rinaykillapakaman. 5Imanupi mayqan pwiblupi mana samachishunatinllapaqa, ch'akikillapapi kaq pulbumatapis ch'aspir lluqshir rinkillapa. Chaynu rurarqami intrachinkillapa: 'Manami nuqakunapa kwintaynachu. Ashwanmi qamkunapina kanqa' nir". 6Chaynu nitinmi, paykunaqa riranllapana tukuy pwiblitukunata Dyuspa shumaq rimayninta yach'achikuqnu chaynulla qishaqkunata allichaqnu ima. 7Chaymantami tukuy chay pasashankunapaq gubyirnu Herodesqa uyaparanna. Piru mana yach'ayaranchu imanumi kanqa nirmapis. Chaqa Jesuspaqqa ukkunaqa niqllapa: "Juan wanushanmanta kawsamusha" nir. 8Ukkuna-shuypaqa niqllapa: "Dyuspa rimaqnin Eli'as shamunanpaq karan, chay shamusha" nir. Chaynulla wakinkunapis niqllapa: "Dyuspa unay uk rimaqninkuna kawsamusha kanqa" nir. 9Chaynu niyatinllapamapis, Herodesqa paylla niran: "Chaqa nuqalla niray, Juanpa umanta pitinanllapapaqqa. Chaynu katinqa ¿mayqantaq kanqaqa chay runapaq kusata rimayanllapa chayqa?" nir. Chaymi chiqapta yach'anar Herodesqa kusalata Jesustaqa tariyta yarpuran. 10Chaymanta chay apustulninkuna tikrakamurqa Jesustaqa parlaranllapa tukuy imakunata rurashanllapata. Chaymi Jesusqa paykunalata apar riran Betsaida pwibluman. 11Piru runakunaqa, Jesusqa Betsaidapi nir yach'arqa riranllapa. Ch'atinllapaqa Jesusqa samachiran. Samachirqa runakunataqa willaran imanumi Dyus mantakun nir, chaynulla paykunapa naypanpi qishaqkunata allicharan, ima. 12Chaymanta limpu tardiyatinnaqa, Jesuspa dusi yach'akuqninkunaqa payman qimikar, kaynu niranllapa: --Taytituy, runakunata willay rir chay shipchakaq pwiblitukunaman, lugarkunaman ima mikunanllapata rantir mikur samananllapapaq. Chaqa kay lugarpiqami mana imapis kanchu nir. 13Chaymi Jesusqa paykunataqa, niran: --Qamkuna qarayllapa, nir. Chaynu Jesu's nitinqa paykunaqa niranllapa: --Chaqa sinku tantitawan ishkay piskaditula kan. ¿Maymantashi kay kwichka achka runakunapaqqa mikuymatapis rantishunllapaqa? 14Chaqa tukuyninqa chaypi kaqkunaqa ullqukunala sinku mil (5,000) kasha kanqallapa. Piru Jesusqa yach'akuqninkunataqa niran: --Willayllapa chay runakunaqa tanqallapa sinkwinta, sinkwinta nir. 15Chaynu nitinqa, yach'akuqninkunaqa tukuy runakunataqa samachiranllapa. 16Chaymanta Jesusqa chay sinku tantitawan, ishkay piskadituta aypar unaq syiluman chapakur, chaykunapaq payji nir, Taytan Dyusman mañakuran. Chaymantami chaykunataqa pidasu pidasu pakir yach'akuqninkunata quran tukuyla chaypi kaqkunata aypachinanllapapaq. 17Chaynumi tukuyla mikuranllapa tiqllananllapakaman. Chaymantaqami chay tantapa chaynulla piskadupa subrantaqa dusi kanastata tantaranllapa. 18Uk diyapimi Jesusqa payla Taytanman mañakuyar, yach'akuqninkuna pullan katin, paykunataqa tapuran kaynu: --¿Nuqapaqqa mayqanshi kani ninllapataq runakunaqa? nir. 19Chaynu nitinqa paykunaqa niranllapa: --Wakinqami ninllapa, Shutichikuq Juan nir. Nataq wakin-shuypaqa ninllapa Eli'as nir. Chaynulla wakinkunaqa ninllapa Dyuspa unay rimaqnin kawsamusha kanqa nir. 20--Qamkunapaq-shuypaqa ¿mayqantaq kani? --nir tapuran yach'akuqninkunataqa. Chaymi Pedruqa niran: --Qamqami Dyuspa Akrashan Cristun kanki nir. 21Chaynu nitinllapaqami Jesusqa paykunataqa niran, ama mayqantapis willananllapapaqchu, chay yach'ayashanllapataqa. Chaymi kaynu niranpis yach'akuqninkunataqa: 22"Dyusmanta Shamuq Runataqami ruku mantakuqkuna, kurakunapa mantaqninkuna, chaynulla Moise's mantakushanta yach'ar yach'achikuqkuna ima ch'iqnir kusalata qischanqallapa. Chaynu qischarmi wanuchinqallapa. Piru kimsa diyamantaqami qashan kawsamunqa" nir. 23Chaymantaqa tukuyta Jesusqa niran: "Mayqanpis nuqapa yach'akuqniy kanarqami amana bidanllapapaqqa llakinqallapanachu. Ashwanmi kruspi wanuchinatinllapamapis ama manchakurchu waran waran nuqalapi yarpur shachinakunqallapa. 24Chaqa mayqanpis paykuna munashannulla bidanta washayta kamaqkunaqami tukuy tyimpupaqna qischakanqallapa. Piru mayqanpis nuqapi kriyishanrayku qischakar wanuqkunaqami tukuy tyimpupaqna kawsanqallapa. 25Piru mayqanpis kay pachapi kaq iman munashanta tantakur mana washakatinqa, ¿imapaqtaq sirbiyan chay tantakushanqa? 26Chaymi nuqaqa nini, nuqamanta pinqakuqkuna, chaynulla chay rimashaykunamanta pinqakuqkunamantaqa, nuqapis llipyalla pudirniywan shamurqa pinqakushaq paykunamantaqa. Chaqa chay diyaqa shamushaq Taytaypa kusala llipyalla pudirninwan, kusa allinla angelkunawan ima. 27Chiqaptami nishaykillapa: Kaypi kawsaqkunaqa wakinllaqa Dyus mantakuqtaqa rikanqallapa manaraq wanuyarchu". 28Chay parlashanmanta uchu diyamana pasasha katinqa Jesusqa Pedruta, Santiaguta, Juanta ima apar rir iqaran uk sirkaman, chaypi Dyusman mañakunanpaq. 29Chaynu mañakuyatinqami Jesuspa qaqllanqa kusa ukman shumaqpaq tikrakaran. Chaynulla rach'panmapis kusala yuraq llipya intirupaq tikrakaran. 30Chaykamanmi ishkay runakuna rikarimusha Jesuswan parlayaran. Chay ishkay runakunaqami Moiseswan Eli'as karanllapa. 31Chay paykunaqami kusa llipyaypa rurinpi shasha parlayaranllapa, imanumi Jesu's qischakar Jerusalenpi wanuyanqa nir. 32Pedruqa wakinninwan allipla punuypaq karmapis, allipta shachinakur Jesuspa chay llipyaynintaqa rikakuranllapa. Chaynulla Jesuswan ishkay runa parlaqtapis rikaranllapa. 33Chaymanta chay ishkay runakuna Jesusmanta ashuyatinnaqa, Pedruqa Jesusman qimikar, kaynu niran: --Yach'achikuq Taytituy, ¡kaypiqami kusala allin kanchikllapa! Rurashaqllapa kimsa chukllitakunata, ukta qampaq, ukta Moisespaq, ukta Eliaspaq nir. Piru chaynu nirmapis Pedruqa mana yarpuyninpichu chaynuqa rimayaran. 34Chaynu rimanankamanqa puktay limpu pamparanllapa. Chaynu puktay pampatinllapaqa alliplata manchakuranllapa. 35Chaymantaqa chay puktaypa rurinmantaqa Dyus kaynu niran: "Kaymi kusa munashay Wamrayqa. ¡Paylatami kasunkillapa!" nir. 36Chaynu chay rimayta uyapatinllapala Jesusqa payla kasha karan chaypiqa. Piru chaynu katinmapis, chay tyimpuqa, uyasha chaykunaqa mana imalatapis pitapis willaranllapachu, chay rikashanllapataqa. 37Chaymanta allaqnin diya unaq sirkamanta ishkimutinllapaqa, Jesusta tariqqa kusala achka runakuna riranllapa. 38Chaymi chay kusa achka runakunapa rurinmanta uk runa, kusa jwirtita kaynu niran: --Yach'achikuq Taytituy, kusalatami rugashayki rikanaykipaq kay uklayla wamrayta. 39Chaqa paytami dyablupa yarpuynin aypar kusata qaych'achir atakita qur, shiminmantapis pusquta itakuchin. Chaynulla kusata qischarmi kusa llakiypaqta dijan. 40Chaymi chay yach'akuqnikikunata mañakuray dyablupa yarpuynintaqa itakunanpaq. Piru manami puytishallapachu nir. 41Chaynu nitinqa, Jesusqa niran: --¡Ay qamkuna Dyuspi mana allita kriyiqkuna, chaynulla mana allinta ruraqkuna! ¿Maydiyakamantaq allita intrachishunayllapapaq qischakashaq? ¿Ima maydiyakamantaq qamkunawan shachinakushaq? Ma, kayman apamuy wamraykitaqa nir. 42Chaymi chay wamrata Jesusman qimitinnaqa, chay dyablupa yarpuyninqa wamrataqa pachaman ratachir atakita quran. Chaynu ruratinqa Jesusqa, chay dyablupa yarpuynintaqa anyarlla itakur, chay wamrataqa allintana taytanwan dijaran. 43Chayta tukuyla rikaqkunami kusa dispantakashalla kidaranllapa, imanumi Dyusqa rurayta puytin nir. Chaynu Jesu's tukuy imata rurashanrayku runakuna kusa dispantakashalla kanankamanmi, payqa yach'akuqninkunataqa niran: 44--Kay nishuyanillapa chayta allita uyakur ama qunqayllapachu, Dyusmanta Shamuq Runatami kuntrankunaman qukuyanqallapa nir. 45Chaynu nitinmapis, yach'akuqninkunaqa mana intrakaranllapachu. Chaqa Dyusmi nisha karan amaraq intrakananllapapaqchu. Chaynullami manchakur Jesustaqa mana tapuranllapachu, imapaqmi chaynu rimasha nirmapis. 46Chaymantami Jesuspa yach'akuqninkunaqa paykunapura willanakuq qallariranllapa, mayqanninllapashi kusa mas allin kanqa nir. 47Chaymi Jesusqa imatami yarpuyanllapa nir kwintata qukar, uk wamrituta paypa pullan shachir, 48yach'akuqninkunataqa kaynu niran: "Mayqanpis nuqapa shutiypi kay wamrituta shumaqta samachiqqami, nuqallatana samachimayan. Chaynulla nuqata samachimaq-shuypaqa, mayqanch'i kach'amasha chayta samachiyan. Chaqa tukuy qamkunamanta mana kwintachaypaqla kaqmi, Dyuspaqqa kusa mas allinpaq riqsikasha kanqa". 49Chaymantaqa yach'akuqnin Juanqa niran: --Yach'achikuq Taytituy, rikashami kanillapa uk runata qampa shutikiwan dyablupa yarpuyninkunata runakunamanta itakuqta. Chaymi paytaqa nirayllapa ama chayta ruraychu nir. Chaqa chay runaqa mana nuqanchikkunawanchu purin nir. 50Chaynu nitinmi Jesusqa niran: --Ama 'Mana' niyllapachu. Chaqa mayqanpis nuqanchikpa mana kuntranchik karqami, faburninchik kanqa nir. 51Jesu's syiluman rinanpaq tyimpu ch'amuyatinnaqa, kusata animakur riran Jerusale'n pwiblumanqa. 52Chaymi wakinta kach'aran naypaqta rir, Samaria lugarpa uk pwiblitunpi wasita tarir kamakachitinllapa chaylapi samananllapapaq. 53Piru chay Samariamanta kaqkunaqa mana samachinaranllapachu, Israelmanta kaqkunawan mana pich'unakuq kashanrayku. Chaqa paykunaqari yach'aranllapa Israelmanta kar Jerusalenman riyan nir. 54Chaymi yach'akuqninkuna Santiaguwan Juan chayta rikarqa, kaynu niranllapa Jesustaqa: --Taytituy, ¿munayankichu [Dyuspa unay rimaqnin Eli'as rurashannulla] nuqakunapis syilumanta nina shamunqa nitiyllapa, shamur paykunata rupachir tukchinanta? 55Chaynu nitinllapami Jesusqa paykunalawman tikrakar anyaran [kaynu nir: --Qamkunaqami mana allin yarpuyniyjun kashaykillaparayku mana yach'ankillapachu imatami rimayankillapa nirmapis. 56Chaqa Dyusmanta Shamuq Runaqami, mana runakunata chinqachinanpaqchu shamusha. Ashwanmi shamusha runakunata washananpaq]. Chaymantaqa riranllapa uk pwiblitumanna. 57Nanta riyatinllapaqami, uk runa kaynu niran Jesustaqa: --Taytituy, mayta ritkipismi pullayki rinayani nir. 58Chaynu nitinmi Jesusqa niran: --Surrukunami mach'ayniyjun pununanpaqqa. Chaynulla pariq kurukunapis qushayjun ima. Piru Dyusmanta Shamuq Runapaq-shuypaqami mana kanchu maylapipis umanta sintikuchinanlapaqmapis nir. 59Chaymantaqa ukta niran: --Shamuy nuqawan rishun nir. Chaynu nitinmi chay runaqa niran: --Taytituy, dijamay rishaq taytay wanutin pampaqraq. Chaymantanami rishun nir. 60Jesusqa niran: --Chaqa mana nuqapi kriyiqkunaqami imanutaq wanushakunamaqa chaynu. Chaymi dijay wanushakunaqa paykunapurana pampanakunqa. Ashwan qamqa rir yach'achikuy imanumi Dyus mantakun nir ima. 61Qashan ukqa niran: --Taytituy, nuqami pullayki rinayani. Piru puntataqa dijamay rishaq wasiypi kaqkunata 'Rishaqna' ninaypaq. 62Chaynu nitinmi Jesusqa niran: --Mayqanpis aradunpi aypakusha yapukuyar, ikiman chapakuqnu riqqami, Dyuspa mantakuyninpaqqa mana sirbinchu nir.


text: 1Manapuniñan kawsaymanchu, chayraykun quejakuspa ima atisqayta rimasaq, nanaymanta llakikuspaymi ima munasqayta rimasaq. 2Diosniytataq nisaq: ¡Ama huchachawaychu! ¡Willaway imamantapunin huchachawanki! 3¿Allinchu rikch'akusunki kay hinata muchuchiwayniyki? ¿Allinchu rikch'akusunki kamawasqaykita saqerpariwayniyki, millay runakunaq yuyaykusqantataq allinpaq hap'ispayki? 4¿Qanri runa hinachu qhawanki? 5¿Qanri runa hinallachu pisi p'unchayta kawsanki? ¡Manapunin! 6Chay hinari, ¿imanaqtintaq purinki pantasqayta maskhaspayki? ¿Imanaqtintaq purinki huchayta tapupakuspayki? 7Mana huchayoq kasqaytapas qanmi aswan allinta yachanki, manan pipas makiykimantaqa horqowanmanchu. 8Qanpunin makiykikunawan ruwawarqanki, kunanri, ¿ch'usaqyachiytañataqchu munashawanki? 9Yuyariy t'urumanta ruwawasqaykita, chayri, ¿wakmantachu ñut'u hallp'aman tukuchiwanki? 10Qanmi taytaywan churiyachiwarqanki, qanmi mamaypa wiksanpi wiñachiwarqanki. 11Hinaspataq aychawan qarapiwan churawarqanki, chaymantataq hank'ukunawan tulluyta allwiykurqanki. 12Munakuwaspaykin kawsayta qowarqanki, sumaqta qhawapayawaspan kawsachiwarqanki. 13Kunanqa yachashanin qanpa sonqoykipi pakasqa yuyaykuykunaraq kashasqanta: 14Imallapipas huchallikunaytan qhawapayashawarqanki pantasqaymanta huchachawanaykipaq. 15Huchayoqchus kani chayqa, chinkasqañan kani, mana huchayoqchus kani chaypas, manan wichayta qhawariymanchu, sinchi-sinchi p'enqasqa kasqay hawa, khuyay-khuyay llakisqa kasqay hawa. 16Hanaqta qhawariqtiyqa, león hinachá qatiykachawankiman, ¡imawanraqchá wañuchiwankiman! 17Wakmantan testigoykunata contraypi rikhurichishanki, aswan-aswantan ñoqawan phiñakushanki, soldadokuna hinan mana samaykuspa phawaykushawanki. 18¿Imapaqtaq hinata paqarichiwarqanki? Hina wañukapuyman karqan manaraq pipas rikushawaqtin. 19Mamaypa wiksanmanta hallp'aq sonqollanmanña ripuyman karqan, ahinapi manapas kaymanchu hina kayman karqan. 20Pisi kawsayllayoqtaq kani chayqa, ¡ratollapas samaraykachiway! Ratollapas hinata kusirikusaq, 21manaraq wiñay ripuyman puririshaspay manaraq laqha tutayaq suyuman puririshaspay, 22manaraq llanthuman ch'ampiqman puririshaspay, maypichus k'anchaypas tutayaqllataq kasqanman, nispa.


text: 1Pacha wararcuptin, mayur cüracuna, mayur runacuna, Moiséspa shiminta yaçhajcuna jutucaran. Sisyunçhu parlanacarcärir, llapan mayur Israel runacuna Jesústa watashta mandaj Pilatuman aparan. 2Çhayachiptin, mandaj Pilato Jesústa tapuran: ¿Rasunpachu Israel runacunapa mandajnin canqui? nir. Jesúsna niran: Quiquiquim rimashcanqui. 3Chaura mayur cüracuna tucuy-tucuypita Jesústa tumparan. 4Chaymi mandaj Pilato yapay Jesústa tapuran: ¿Imata nishuptiquipis, manachu chapacunqui? nir. 5Chaynuy niptinsi Jesús mana rimacuptin, mandaj Pilato ima ruraytapis mana camäpacuranchu. 6Pascua fiestaçhu runacuna mañacuptin, watan-watan mandaj Pilato juc rïsuta caçharij. 7Chay wichan juyu Barrabás rïsu wiçhgaraycaran magacushanpita, wañuchicushanpita. 8Chaymi achcaj runa mandaj Pilatuta mañacuran: Watan-watan caçharishayqui-jina juc rïsuta caçhariy, ari nir. 9Chaura mandaj Pilato tapuran: ¿Israel runacunapa mandajnintachu caçharishaj? Paypa maquinçhüshi cawanqui nir. 10Chiquipayllawan Jesústa mayur cüracuna apashanta mandaj Pilato mayna musyaycaran. 11Mayur cüracunana achcaj runata shimiyaran: Barrabásta caçhariy nir mañacärinanpaj. 12Yapay mandaj Pilato tapuran: Israelcunapa mandajnin ricsishayqui Jesústa, ¿imanäshätaj? nir. 13Tapuptin, runacuna japariran: Rusçhu wañuchicächun nir. 14Mandaj Pilatuna niran: ¿Imaçhütaj juchata aparicusha? Paycunam ichanga: Rusçhu wañuchicächun nir sumaj japarpararan. 15Mandaj Pilato Israel runacuna alli ricananta munar, Barrabásta caçhariycuran. Jesústana sumaj wascaraycächir, murucuncunata inçhigaran rusçhu wañuchinanpaj. 16Murucucunana mandajninpa sawanninman Jesústa yaycuchiran. Jinarcur llapan murucu-masincunata shuntachiran. 17Jesústa pampaman çhurar puca jacuta jacuparan. Umanmanpis cashapita pilltarcullar curünata jatiparan. 18Asipänan cashpan niran: Israel runacunapa mandajnin alli ricash caycullächun. 19Jananmanpis shugushwan umançhu wirur ushyaran. Tuwapuran. Jungurpacuycur, alliman çhuraj-tucuran. 20Pampaman çhurariycur, puca jacunta jiçhuriran. Quiquinpa müdananta ushtuparcur, rusçhu wañuchinanpaj aparan. 21Jesústa wañuchinanpaj apaycashançhu Cirene marcapita Simónwan tincuran. Çhacrapita cutiycämuptin, paytana Jesús apashan rusta murucucuna apachiran. Simónga Alejandrupawan Rufupa taytan caran. 22Murucucunana Gólgota nishan pachaman Jesústa çhayachiran. Gólgota ninantam rimayninçhu: Calabïra pata nin. 23Usuncachicuj jampitawan bïnuta tallurcachir, Jesústa upuchiyta munaran. Paymi ichanga mana upuranchu. 24Rusman läbaycur, murucucuna surtita jitaran Jesúspa müdananta mayganinpis apacunanpaj. 25Çhajçha intiman mana çhayaptillan, rusman Jesústa läbaran. 26Imapita wañuchishanpis musyacänanpaj rus jananman isquirbiran: Cayga Israel runacunapa mandajnin nir. 27Jesústawan ishcaj suwatapis iwal rusman läbaran: jucninta dirïcha-caj lädunman, jucnintana isquirda-caj lädunman. 28Chaynuypa Tayta Diosninchi isquirbichishan çharcuran: Juchaçhu arujta-jina runacuna ricanga nir. 29Chay quinranpa purij runacunapis Jesústa pampaman çhuraran. Ashllishpan umanta awir niran: Jamga Tayta Diosninchipa wasinta juçhurachir, quimsa junajllatashi jatarachinqui, ¿au? 30Canan mä, wañuypita jishpiy. Ruspita mä, yarpamuy. 31Mayur cüracunapis, Moiséspa shiminta yaçhajcunapis Jesústa pampaman çhurar, quiquin-pura ninacuran: Payga waquin runacunata jishpichishaçhi. Quiquinpis jishpiyta mana junchu. 32Tayta Diosninchipa caçhamushan Washäcuj caycarga, Israelpa mandajnin carga, ruspita yarpamunman. Yarpamujta ricarraj, shiminta çhasquicushun. Rusman ishcaj läbaraj runapis Jesústa ashllir ushyaran. 33Chaypita lasdüsipita mallwaycaman pacha chacacäcuran. 34Mallwayna Jesús japaçhacuran: Eloí, Eloí, ¿lammá sabactani? nir. Rimayninçhu: Eloí, Eloí, ¿lammá sabactani? ninanga: Taytallau Tayta, ¿imanirtaj jaguiraycamashcanqui? ninanmi. 35Japaçhacuptin, wiyajcuna niran: Mä, wiyashun. Tayta Diosninchipa unay willacujnin Elíastaçhim jayacuycan. 36Juc runana shigui bïnuman shaputa ushmarcachir shugushman watarcur, Jesústa shuguchiyta munaran. Shuguchishpan niran: Mä, ricapäshun. Rasunpachush Elías shamunga ruspita jurgunanpaj. 37Jesúsmi ichanga sumaj japarir, wañucäcuran. 38Wañucäcuptin, Tayta Diosninchipa wasinçhu chaparaj bayïtapis janapita uraypa callacäcuran. 39Imanuy wañucäcushantapis ricar, murucucunapa capitannin niran: Cay runa rasunpa Tayta Diosninchipa Wawan casha. 40Warmicunapis carushllapita ricapaycaran. Ricapaycaran Magdalena marcapita Maríapis, shullca-caj Santiagupawan Josépa maman Maríapis, Salomépis. 41Paycuna Jesústa yanapar purïshiran Galilea marcacunaçhu puriptin. Jesúswan Jerusalén marcaman aywaj warmicunapis achcaj ricapaycaran. 42Diyawardaman çhayanan junaj chacanaycaptin, 43Arimatea marca José mana manchacullar mandaj Pilatuman aywaran: Jesústa pampachicushaj nir. Payga mayur cürapa mandäshij-masin carpis, Tayta Diosninchipa maquinçhu juyayta munaran. 44Pampachicunanpaj mañacuptin, mandaj Pilato yarpaçhacuran: ¿Wañushanachuraj? nir. Chaymi jayarcachir, murucucunapa capitanninta tapuran. 45Au, wañushanam niptin, mandaj Pilato Joséta auniran: Pampachicuy, ari nir. 46Auniptin ruspita ayata jurgurcur, rantishan bayïtawan José pituran. Jinarcur runa pampacunan chaga uçhcuman çhuraycuran. Uçhcu puncutana rumiwan chaparcuran. 47Mayman pampashantapis ricapaycaran Magdalena marca Maríawan Josépa maman María.


text:
Pillku Mayu
Pillku mayu (kastilla qillqaypi Pilcomayo, waraniyi simipi Araguay) nisqaqa huk 1.590 km suni mayum Arhintina mama llaqtapi, Parawayi mama llaqtapi, Buliwya mama llaqtapipas (Chuqichaka suyu, Uru Uru suyu, P'utuqsi suyu, Tarija suyu). Pukyu mayunqa Jach'a Juqhu mayum,[1] Wari munisipyupi, Uru Uru suyupi. Pillku mayuqa qallarin yaku tinkuqpim Chillawamanta Kachi mayuwan, P'utuqsi suyupim, Tomás Frías pruwinsyapi, Urmiri munisipyupi, Qawayu kantunpi.
Llaqtakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Puyukuna[llamk'apuy | pukyuta llamk'apuy]
- ↑ Jorge Molina Carpio, Daniel Espinoza Romero, Balance hídrico superficial de la cuenca alta del río Pilcomayo, La Paz 2005 (kastilla simi)


text: 1Tata Dios uyarisuchun, phutiypi kajtiyki. Kikin Jacobpa Diosnin jark'akusuchun. 2Yanapata kachamusuchun Diospaj t'aqasqa wasimantapacha, Sionmantapachataj kallpachasuchun. 3Yuyarikuchun tukuy jaywasqasniykimanta, tukuy sonqotaj jap'ichun altarpi uywa wañuchisqasta q'olachisqasniykita. 4Sonqoykej tukuy munasqanta junt'achun, tukuy yuyasqasniykitapis ruwachun. 5Atipasqaykimanta kusikusunchej; wiphalata oqharisunchej Diosninchejpa sutimpi. Tata Diostaj junt'achun tukuy mañakusqaykita. 6Noqa yachani Tata Diosqa ajllakusqan reyta yanapananta atipanampaj. Janaj pacha santo cheqamanta mañakusqanman kutichenqa kacharichej jatun atiyninwan. 7Ujkunaqa wañuchinaku maqanakupaj carretasninkupi atienekunku, wajkunataj caballosninkupi. Noqanchejrí Señorninchej Tata Diospi atienekusunchej. 8Paykuna llawch'iyaspa, urmanku; noqanchejrí sinch'illatapuni sayanchej. 9Tata Dios, reyniykuta yanapay atipanampaj; wajyakusojtiykupis, uyariwayku.


text: 1Señor Jesucristo salvawasqanchisraykun noqanchisqa libreña kanchis. Chayraykun Moisespa escribisqan yachachikuy leykunamanqa manaña kutinaykichishchu, kaqmanta esclavo hina kanaykichispaqqa. 2Saynaqa allinta uyariwaychis kay nisqayta. Sichus qankuna Moisespa escribisqan leykunapi kamachisqanman hina, circuncisión costumbreta ruwachikuwaqchis chayqa, manachá Jesucristopa cruzpi wañusqanqa ni imapaqpas servinmanchu. 3Chaymi kaqmanta niykichis, pi runapas circuncisión costumbreta ruwachikuspaqa, obligasqan kashan Moisespa llapallan escribisqan leykunata cumplinanpaq. 4Chaymi qankunataqa niykichis khaynata, sichus Moisespa escribisqan leykunata cumplisqaykichisrayku, Diospa ñawpaqninpi justo runa kanaykichispaq creenkichis chayqa, Señor Jesucristomantaqa karunchasqan kashankichis. Saynata piensaspan Diospa khuyakuynintapas rechazashankichis. 5Ichaqa Señor Jesucristopi iñisqanchisraykun, noqanchisqa Santo Espiritupa yanapayninwan seguro kashanchis, perdonasqan kaspanchis, salvasqa kananchispaq. 6Chayraykun manaña valenñachu circuncisión costumbre ruwasqachus icha manachus kasqanchisqa. Aswanmi kunanqa valen Señor Jesucristopi iñisqanchis, hinallataq runamasinchistapas khuyakusqanchis ima. 7Qankunaqa Jesucristopi creespan, allin ñanninta hina purisharankichis. Chayri, ¿pitaq qankunatari pantachisurankichis, Jesucristomanta cheqaq willasqaykunata manaña kasukunaykichispaqrí? 8Chay pantachikuqkunaqa manan Diosmantachu hamun. Aswanmi Diosqa waqyasurankichis. Señor Jesucristopi iñinaykichispaq. 9Chaykunamantan huk rimaypi khaynata nishan: “Huk pisi levadurallan llapallan masataqa poqochin”, nispa. (Saynallataqmi huk runapa mana allinkuna yachachisqanpas ashka runakunata pantayman aparunman). 10Noqaqa anchatapunin Señor Jesucristopi confiashani, saynapi qankuna tukuy kaykuna nisqaymanta malta ama piensanaykichispaq. Chaymi niykichis: Diosmi chay pantachisuqniykichis runataqa castiganqa, pi runaña kaqtinpas, nispa. 11Wawqe panaykuna, sichus noqa puriyman khaynata yachachispay: “Circuncisión costumbretaqa ruwachikunaykichispunin”, nispay chayqa, manachá qatikachawankumanchu, contento kaspanku. Saynallataq yachachiyman: “Jesucriston noqanchisrayku cruzpi wañuran”, nispay, hinaqtinpas, manachá ni ima problematapas ruwawankumanchu, circuncisión costumbremantapas yachachisqayrayku. 12Chay llullakuspa yachachiq runakunaqa qankunata pantachispan purishanku. Ichaqa, ¡sichus circuncisión costumbreta ruwachikunaykichista munaspankuqa, aswanyá paykunaqa qarikayninkuta kuchuchikuchunku! 13Wawqe panaykuna, Diosmi qankunataqa waqyasurankichis libre kanaykichista munaspa. Ichaqa amayá qankunaqa Jesucristopi creespa libreña kasqaykichisraykuchu, aycha cuerpoykichispa munasqanman hinachu mana allinkunata ruwaspa puriychis. Aswanyá qankunapura khuyanakuspa, hinallataq yanapanakuspa, allinta kawsaychis. 14Chayraykun Moisespa escribisqan llapallan leykunaqa, kay huk kamachikuyllapi cumplikun. Chay kamachikuymi niy khaynata: “Runamasiykita khuyakuy, kikiykitapas khuyakushawaq hinata”, nispa 15Chaymi avisashaykichis, sichus peleaspalla, hinallataq qankunapapura maqanakuspalla kankichis chayqa, qankunapurallan dañota ruwanakuwaqchis otaq wañuchinakuwaqchis ima. 16Chaymi niykichis: Amayá qankunaqa aycha cuerpoykichispa munasqanman hinachu mana allinkunata ruwaspa kawsaychis. Aswanqa Santo Espiritupa munasqanman hinayá kawsaychis. 17Chay aycha cuerpoykichispa mana allinkuna ruway munasqanqa Santo Espiritupa contranpin kashan. Saynallataqmi Santo Espiritupas mana allin ruwaykunapa contranpi kashan. Chayraykun aycha cuerpoykichispa munasqanwan hinallataq Santo Espiritupa munasqanwan, contranakushanku. Chaymi qankunaqa mana ruwayta atinkichishchu munasqaykichisman hinaqa. 18Ichaqa sapa p'unchaw Santo Espiritupa pusasqan kaspaykichisqa, manañan necesarioñachu khaynata piensanaykichispaqqa: “Noqaqa obligasqan kashani Moisespa escribisqan llapallan leykunata cumplispa, salvasqa kanaypaq”, nispaqa. 19Saynaqa yachaychisyá. Runakunapa aycha cuerponkupi huchakuna ruwasqankuqa alayrillan. Chay runakunapa ruwasqan huchakunan kaykuna: waqllikuykuna, manaraq casarasqa kashaspa qariwan otaq warmiwan puñuykuna, pitapas mana manchakuspa milla-millay huchakunata ruwaykuna, tukuy millay viciokunapi puriykuna, 20runakunapa ruwasqan tukuy clase idolokunata yupaychaykuna, layqanakuykuna, cheqninakuykuna, peleaykuna, celosanakuykuna, phiñachinakuspa venganakuykuna, k'aminakuykuna, t'aqanakuykuna, Diosmanta llullakuspa falso yachachiykuna, 21envidianakuykuna, runamasinta wañuchiykuna, mach'aspa puriykuna, huñunakuspa grupopi qaripas warmipas orgía nisqa millay waqllikuy hucha ruwaykuna, hinallataq chay huchakunaman rikch'akuq tukuy millay huchakuna ima. Chaymi qankunamanpas allinta avisamushaykichis, chay millay ruwaykunamanta ayqekunaykichispaq. Noqaqa ñawpaqtaraqmi ña niraykichishña kaykunamantaqa khaynata: pipas kay millay huchakunata ruwaspalla kawsanqa chayqa, Diospa gobiernasqan sumaq glorianmanqa manan haykunqachu, nispa. 22Aswanqa Jesucristopi cheqaqta llapallan creeqkunamanmi, Santo Espíritu qowanchis: khuyakuyta, kusikuyta, hawkalla kawsayta, pacienciayoq kayta, sumaq sonqoyoq kayta, allin runa kayta, Diospi confiayta, 23llamp'u sonqo kayta, hinallataq tukuy mana allin ruwaykunamanta controlakuyta ima. Kay allin ruwaykunamantaqa manan ni ima leypas contranpiqa kanchu. 24Ñawpaqtaqa cuerponchista kasukuspanchismi cuerponchispa munasqanta ruwaspa, tukuy huchakunallapi kawsaranchis. Ichaqa Señor Jesucristopi iñisqanchisraykun, chay huchakunataqa manaña ruwanchishñachu, huchapaqqa wañusqapas hinaña kasqanchisrayku. 25Saynaqa sichus Santo Espiritupa munasqanman hina purisunchis chayqa, Santo Espiritupa yachachiwasqanchista kasukuspayá kawsasunchis. 26Aswanqa amayá paytukusqa runakuna hinachu kasunchis. Hinaspapas nitaq contranakuspachu nitaq envidianakuspachu kawsasunchis.


text: 1Herodes rey kachkaptinmi Jesus nacerqa Judea law Belen llaqtapi. Hinaptinmi yachayniyoq runakuna Jerusalenman chayaramurqaku intipa qespimunan lawmanta. 2Hinaspam tapukurqaku: —¿Maypitaq kachkan judiokunapa reynin nacemuq? Intipa qespimunan lawpim luceronta rikuramuniku chaymi hamuniku adoraqnin —nispa. 3Chayta Rey Herodes yacharuspanmi hukmanyarurqa Jerusalenpi llapallan runakunapiwan. 4Hinaptinmi Rey Herodes qayachirqa llapallan sacerdotepa jefenkunatawan Diospa leynin yachachiqkunata hinaspam tapurqa maypim Cristo nacenanmanta. 5Paykunam nirqaku: —Judea law Belen llaqtapim, Diosmanta willakuqmi kaynata qellqarqa: 6Judeapi kaq yaw Belen llaqta, manapunim taksallaqa kawaqchu Judeapi gobiernaq llaqtakunamantaqa, qanmantam lloqsimunqa huk kamachikuq. Paymi Israel runaykunata michinqa. 7Chaymi Herodes upallalla qayarachimurqa yachaqkunata hinaspam allinta tapurqa haykapim lucero rikurisqanmanta. 8Paykunata Belenman kachaspanmi nirqa: —Allinta maskamuychik, wawata tariruspaykichikñataqmi willaykachimuwankichik ñoqapas rispay adoraykamunaypaq —nispa. 9Reypa nisqanman hinam paykuna pasarqaku. Ñanta richkaptinkuñataqmi intipa qespimunan lawpi rikumusqanku lucero rikuriykamuspan, ñawpaqninkuta rirqa wawapa maymi kasqanpi sayanankama. 10Lucerota rikuruspankum yachaqkuna ancha-anchata kusikurqaku. 11Wasiman yaykuykuspankuñataqmi rikuykurqaku wawatawan maman Mariata hinaspam qonqorakuykuspanku wawata adorarqaku, baulchankuta kichaykuspankutaqmi qorqaku apasqanku qorita, inciensota hinaspa miski asnaq mirrata. 12Diosmi mosqoyninkupi willarqa: —Amañam kutinkichikñachu Rey Herodesmanqa —nispa. Chaymi kutikurqaku huklaw ñannintaña. 13Yachaqkuna ripukuptinmi Señorpa angelnin rikuriykurqa Joseyman mosqoyninpi hinaspam nirqa: —Hatarispayki mamantinta wawata ayqechiy Egipto nacionman hinaspa chaypi kamuy qamkunaman willamunaykama. Herodesmi maskachkan wawata wañuchinanpaq —nispa. 14Joseymi puñusqanmanta hatariruspan wawata mamantinta pusarikuspan chay tuta pasarqa Egipto nacionman. 15Chaypim kamurqaku Herodes wañunankama. Kaykunam pasakurqa Señormanta willakuqpa: —Churiytam Egipto nacionmanta qayamurqani —nisqan cumplikunanpaq. 16Herodesmi yachaqkunapa engañarusqanta yacharuspan llumpaysuta piñakururqa hinaspam soldadonkunawan wañurachirqa Belen llaqtapi hinaspa muyuriqninpi kaq qari wawakunata, iskay watayoqmanta uraymanmi wañurachirqa yachaqkunapa tapukusqan tiempoman hina. 17Chaynapim cumplikurqa Diosmanta willakuq Jeremiaspa qellqasqan, paymi nirqa: 18Rama llaqtapim uyarikurqa, puraminti llakikuywan waqasqanmi uyarikurqa. Raquelmi wawankunamanta waqarqa. Consuelasqa kaytapas manaña munaspanmi waqarqa, wawankuna manaña kasqanraykum waqarqa. 19Herodes wañuruptinmi Señorpa angelnin Joseyman Egipto nacionpi mosqoyninpi rikuriykurqa hinaspam nirqa: 20—Hatariy hinaspa mamantinta wawata pusarikuspa riy Israel nacionnikiman, wañurunñam wawa wañuchiy munaqkunaqa —nispa. 21Rikchariruspanmi Josey pusarqa wawata mamantinta Israel nacionninman. 22Joseymi yacharurqa Arquelaoña Judea lawpiqa taytan Herodespa rantinpi gobiernasqanta, chayraykum manchakuspan chaymanqa mana rirqachu, mosqoyninpi Dios willaptinñam pasaqa Galilea lawmanqa. 23Chayman chayaruspanñataqmi rirqa Nazaret llaqtapi yachananpaq. Chaynam karqa Diosmanta willakuqkunapa “Nazaret llaqtayoqwanmi sutichanqaku” nisqanku cumplikunanpaq.


text: 1Tata Diosqa Moisesman parlaspa, nerqa: 2Israelitasman kay jinata niy: Sichus pi qhari, chayrí warmi, nin Tata Diospaj t'aqasqa nazareo kananta chayqa, 3ama vinota ujyachunchu, ni ima machachikoj ujyanata, ni vinomanta ruwasqa vinagreta, chayrí poqosqa ujyanasta, ni uvas ch'irwasqata; 4amataj mikhuchunchu uvasta, nitaj uvas k'isatapis. Nazareo kashaspaqa, amapuni mikhuchunchu uvasta, ni luritunta, nitaj qaritantapis. 5Manallataj chujchasnintapis k'utuchikuyta atinchu, manachayqa wiñachinallan tiyan, mashkha tiempopajchus Tata Diospaj t'aqasqa kananta nerqa, chaykama, imaraykuchus payqa Diospaj t'aqasqallapuni kanan tiyan. 6Tata Diospaj nazareo nisqa t'aqasqa kanankama manallataj ima wañusqaj ayanmampis qayllananchu tiyan, 7ni tatampaman, ni mamampaman, ni wawqempaman, ni panampaman, ama jinamanta ch'ichichakunampaj, imaraykuchus payqa Tata Diospaj t'aqasqa. 8Mashkha tiempopajchus pay nikorqa Tata Diospaj t'aqasqa kananta, chaykama ajinapuni kanan tiyan. 9Sichus nazareoj qayllampi pipis wañurparinman chayqa, Diospaj t'aqasqa uman ch'ichipaj qhawasqa kanqa. Jina kajtin, nazareoqa llimphuchakunan qanchis p'unchay tukukuyta, chay p'unchaypi Tata Diospaj t'aqasqa chujchanta k'utuchikonqa. 10Jinapitaj pusaj kaj p'unchaypi sacerdoteman apanan tiyan iskay tortolasta, chayrí iskay paloma irpasta Dioswan Tinkukuna Toldo punkuman. 11Sacerdoteqa ujnin kajta Tata Diosman jaywamonqa chay runaj juchampa cuentanmanta, ujnintataj wañuchiytawan, Diosta yupaychanapaj q'olachenqa. Chaymantataj Tata Diosmanta mañaponqa juchanta perdonanampaj chay ayaj qayllampi kasqanmanta, umantataj chay p'unchaypi llimphuchakonqa. 12Chay p'unchaypi watejmanta Tata Diospaj nazareo jina kanqa, chay ñawpajpi mana allin risqanta qonqayman churaspa, imaraykuchus chujchasnenqa manaña llimphuchu karqa. Uj watayoj corderotawan Tata Diosman apanqa juchanmanta perdonasqa kanampaj. 13Diospaj t'aqasqan tiempo junt'akojtin, pichus Tata Diospaj t'aqasqa karqa, chay runaqa rinan tiyan Dioswan Tinkukuna Toldo punkuman. 14Chaypitaj uj watayoj corderota mana iman imanasqata Tata Diosman jaywamonqa q'olachisqa kanampaj. Uj watayoj malta ovejatawan mana iman imanasqata juchasninmanta Tata Diosman jaywamonqa. Uj carnerotawan sumajnin kajta, mana iman imanasqata jaywallanqataj allinyakuy jaywanapaj. 15Chantá jaywamullanqataj uj canasta t'antata, sumajnin kaj jak'umanta mana levadurawan ruwasqata, aceitepi puñasqatataj, tortillastapis mana levadurayojta aceitewan jawiykuspalla, ch'aki mikhuykunamanta ofrendatawan, vinotawan khuska. 16Sacerdotetaj chayta Tata Diosman jaywamonqa jucharayku q'olachinata, jinallataj yupaychanapaj q'olachinatapis. 17Chay carnerotaqa uj allinyakuy q'olachinata jaywanqa Tata Diosman, chay mana levadurayoj ruwasqa uj juch'uy canasta t'antastawan khuska; jaywamullanqataj vino ofrendasta, ch'aki mikhuykunamanta ofrendatawan. 18Chantá chay nazareo nisqa runaqa chujchasninta Dioswan Tinkukuna Toldo punkupi ruthuchikonqa. Jinapi Diospaj t'aqasqa kasqanta wiñachisqan, chay chujchasninta jap'iytawan, ninapi ruphachenqa, allinyakuy jaywanata q'olachisharqa chaywan. 19Sacerdoteqa nazareo nisqaj uman ruthusqaj makinman churanqa carneroj ñañu wasan chayasqa kankata, canastamanta mana levadurayoj ruwasqa t'antata, mana levadurayoj uj tortillatawan. 20Chay tukuy imasta sacerdoteqa ikhaspa jaywanqa uj sumaj kaj jaywanata jina. Chay ovejata Tata Diosman jaywasqanmanta chay puchusnin, maki palasnin imaqa Tata Diospaj t'aqasqa kanqa, qhepamantaj sacerdote chaykunata mikhukaponqa. Chaymantaraj nazareoqa vinota ujyayta atenqa. 21Chaymin chay kamachisqaqa, pikunachus Tata Diospaj t'aqasqa kanku nazareo jina, chaykunapaj. Jinallataj ofrendastapis Tata Diosman qoyta atin maychus kapusqanman jina imaschus kapusqanta. Chaytaqa junt'anampuni tiyan imatachus Tata Diosman qosaj nisqanta nazareo kanamanta kamachisqaman jina. 22Tata Diosqa Moisesman parlaspa, nerqa: 23Niy Aaronman, churisninmanwan: Israelitasta bendecishaspaqa, kay jinata niychej: 24Tata Diosqa bendecisuchun, waqaychasuchuntaj. 25Tata Diosqa qanta allin ñawiwan qhawasuchun. 26Tata Diosqa khuyakuynintataj rikuchisuchun, sonqo tiyaykuyta ima qosuchun, nispa. 27Ajinata paykunata Noqaj sutiypi israelitasman nichunku, Noqataj paykunata bendecisaj.


text: 1Jesusqa chay hatun laguna qochapa patanpin yapamanta yachachiyta qallariran. Hinaqtinmi ashka runakuna chayman huñunakamuqtinku, Jesusqa huk boteman wicharan. Hinaspan chay botepi Jesusqa tiyayuran yachachinanpaq. Chaypi kaq runakunañataqmi chay laguna qochapa patanpi qepakuranku. 2Hinaspan Jesusqa tukuy imaymanata yachachiran ejemplokunawan. Chaymi Jesusqa huk ejemplota willaspa, khaynata yachachiran: 3—Uyariychis kayta. Huk runan mukhu t'akaq riran. 4Chaypi t'akashaqtinmi, wakin mukhuqa ñan patakunaman urmaran. Hinaqtinmi mukhu alayrillapi kaqtin pichinkukuna hamuspa mikhuranku. 5Wakin mukhuñataqmi ranra-ranraman urmaran. Chaypin chay mukhuqa mana ashka allpallapi wiñamuran. 6Ichaqa saphin mana ashka allpapi kaqtintaqmi, inti lloqsiramuspa ch'akichiran. 7Wakin mukhuñataqmi kishka-kishka ukhukunaman urmaran. Chaymi chay kishkakunaqa, chay mukhu wiñamuqmantapas aswan mastaraq wiñaruspa taparuran; chaymi chay mukhu wiñamuqqa q'elloyaspa mana rururanchu. 8Wakin mukhuñataqmi allin wanu allpaman urmaran. Chaymi chay mukhuqa sumaqta wiñamuran. Hinaspan wakin mukhuqa kinsa chunkata rururan, wakintaq soqta chunkata, wakinñataq pachaqta, nispa. 9Chayta willaspanmi Jesusqa niran: —¡Sichus cheqaqtapuni ninriyoq kankichis chayqa, allintayá uyariychis kay nisqaykunata! nispa. 10Runakunaqa Jesuspa kasqanmantan yaqa llapallanku pasapuranku. Hinaqtinmi Jesuspa chunka ishkayniyoq discipulonkunaqa, hinallataq chaypi qepakuq wakin runakunapiwan, Jesusta tapuranku chay mukhu t'akay willakusqan ejemplomanta. 11Chaymi Jesusqa contestaspa, khaynata niran: —Diospa gobiernanan sumaq glorianqa pakasqa hinan kasharan. Chaytan qankunallaman clarota yachachishaykichis. Noqapi mana creeyta munaq runakunamanmi ichaqa, kay ejemplokunallawan yachachini, 12saynapi ñawinku qawashaqtinpas ama rikunankupaq, ninrinku uyarishaqtinpas ama entiendenankupaq. Sichus paykuna rikunkuman otaq uyarinkuman chayqa, huchankumanta wanakuspan Diosman kutirikunkuman perdonasqa kanankupaq, nispa. 13Jesusqa discipulonkunatan nillarantaq: —¿Qankunapas manachu entiendenkichis kay ejemplowan yachachisqaykunata? Chayri, ¿imaynataq entiendewaqchis wakin yachachisqaykunatarí? 14Chay mukhu t'akaq runaqa Diospa palabranta willakuqmi. 15Ñan patakunaman urmaq mukhuqa rikch'akun, allin willakuykunata uyarishaspa, rumi sonqo runakunamanmi. Ichaqa chay willakuy uyarisqankutan diablo hamuspa paykunamanta qechun mana ni imatapas entiendenankupaq. 16Ranra-ranraman urmaq mukhuqa rikch'akun, Diospa palabranta uyarispa kusisqallaña chashkikuq runakunamanmi. 17Ichaqa mana allinta creespankun paykunaqa chay mukhu wiñamuq hina, hawallapi saphiyoq kaspanku, pisi tiempollapaq Diospi creenku. Hinaspan sasachakuy, hinallataq qatikachasqa kana p'unchawkuna chayamuqtin Diosmanta karunchakunku. 18Kishka-kishka ukhuman urmaq mukhuqa rikch'akun, Diospa palabranta uyariq runakunamanmi. 19Ichaqa paykunaqa aswan qapaq kayta munaspankun afanasqallaña qolqe mashkaypi purinku; hinallataq kay pachapi tukuy kusikuykunallapi kawsankupas. Chaymi paykunaqa chaykuna ruwasqankuwan Diospa palabrantaqa sonqonkumanta chinkachispa, mana ruruchinkuchu. 20Ichaqa allin wanu allpaman urmaq mukhuñataqmi rikch'akun, Diospa palabranta tukuy sonqonkuwan chashkikuq runakunaman. Paykunan ichaqa Diospa palabranta allinta kasukuspa, kusikuy sonqonkuwan Diosta qatikunku. Chaymi paykunaqa chay allin allpaman urmaq mukhu hina kanku. Hinaspan sumaqta wiñaspa, rurunkupas kinsa chunkata, wakintaq soqta chunkata, wakinñataq pachaqta ima, nispa. 21Jesusqa nillarantaqmi khaynata: —Mecherota ratachispari, ¿churawaqchishchu huk cajonpa pachanman otaq puñunaykichis catrepa pachanman? ¡Manan! Chay ratashaq mecherotaqa alayri alto patamanmi churana, chaymanta allinta k'anchamunanpaq. 22Saynan llapallan tukuy ima pakasqa kaqkunapas, hinallataq secretollapi kaqkunapas, yachasqa kanqa. 23¡Sichus cheqaqtapuni ninriyoq kankichis chayqa, allintayá uyariychis kay nisqaykunata! nispa. 24Chaymantan Jesusqa nillarantaq: —Qankunaqa kay nisqaykunatayá allinta uyariychis. Imaynatan qankuna runamasiykichiswan ruwankichis, saynatan Diospas qankunawan ruwanqa. Hinaspapas Diosqa qankunamanqa aswan mastaraqmi qosunkichis. 25Pipas Diospa yachachikuyninta allinta uyarinqa chayqa, Diosmi payman astawanraq yachayta qonqa. Ichaqa Diospa palabranta mana entiendey munaq runakunamantan, Diospuni qechunqa pisilla yachasqankutapas, nispa. 26Jesusqa nillarantaqmi: —Diospa gobiernasqan sumaq glorianqa rikch'akun, chakrapi mukhu t'akaq runamanmi. 27Chay mukhu t'akaq runaqa, manan yachanchu chay mukhu imaynatas wiñamusqantaqa, puñushaqtinchus icha rikch'ashaqtinchus, tutachus icha p'unchawchus chaytaqa. 28Aswanmi chay allpa ukhupi mukhuqa kikillanmanta wiñamun. Hinaspan wiñasqanman hina espigan. Chaymantataq ruruspa poqon. 29Chay espiga poqoruqtintaqmi, chay mukhu t'akaq runaqa, ishunawan kuchuspa, cosechan, nispa. 30Jesusqa nillarantaqmi: —Diospa gobiernasqan sumaq gloriantari, ¿imawantaq comparasunman? ¿Ima willakuywantaq yachachisunman? 31Diospa gobiernasqan sumaq glorianqa mostaza mukhu hinan. Chay mostaza mukhu tarpusqankuqa, llapallan mukhukunamantapas aswan más uchuychallan. 32Ichaqa wiñaramuspantaqmi huertapi wakin plantakunamantapas aswan más hatun ramasapa sach'a hinamanraq tukun. Chaymi pichinkukunapas hamuspanku, ramankunapi thapachakunku. Hinallataq llantukunku ima, nispa. 33Jesusqa ashka ejemplokunawanmi Diospa palabranmanta runakunaman yachachiran, entiendesqankuman hinalla. 34Jesusqa imata yachachispapas ejemplokunawanpunin yachachiran. Ichaqa discipulonkunawan sapallankupi kaspanqa, llapallan yachachikuytan paykunamanqa allinta entiendechiran. 35Jesusqa chay p'unchaw tardeykuytañan discipulonkunata niran: —Hakuchiyá laguna qochapa waq law chimpanman, nispa. 36Hinaspan chaypi llapallan runakunata despediratamuspa, Jesusqa wichasqan botepi discipulonkunapiwan kushka, laguna qochapa waq law chimpanman riranku. Saynallataqmi wakin runakunapas huk botekunapi riranku. 37Chaymi chay botepi rishaqtinku, qonqayllamanta nishuta wayra-wayramuran. Hinaqtinmi laguna qochapi unupas qallchikamuspa, risqanku boteman hunt'ayta qallarimuran. 38Ichaqa Jesusñataqmi, chay risqanku botepa qepa lawninpi sawnayukuspa puñusharan. Hinaqtinmi discipulonkunaqa altota qaparispa, Jesusta rikch'achispa niranku: —¡Yachachikuq, yaqañan chinkaykushanchishña! ¿Manachu qanmanri ni imapas qokusunkí? nispanku. 39Chaymi Jesusqa hatarimuspa, chay wayrata hinallataq laguna qochapi unutawan thañinanpaq kamachiran. Hinaqtinmi kasqan ratolla wayrapas, hinallataq unupas thañipuran. 40Chaymantañataqmi Jesusqa discipulonkunata niran: —¿Imanaqtintaq qankunari nishu mancharisqallaña kashankichís? ¿Manachu noqapi confiankichís? nispa. 41Hinaqtinmi chaypi llapallan kaq discipulonkunaqa anchata admirakuspanku, paykunapura parlanakuranku khaynata: —¿Pitaq kay runari, wayrapas unupas kasunanpaqrí? nispanku.